**DODATAK I**

**OPĆI UVJETI UGOVORA O JAVNIM RADOVIMA**

**SADRŽAJ**

[UVODNE ODREDBE 3](#_Toc3715747)

[**ČLANAK 1. DEFINICIJE** 3](#_Toc3715748)

[**ČLANAK 2. MJERODAVNO PRAVO I JEZIK UGOVORA** 4](#_Toc3715749)

[**ČLANAK 3. KOMUNIKACIJA** 4](#_Toc3715750)

[OBVEZE IZVOĐAČA 5](#_Toc3715751)

[**ČLANAK 4. OPĆE OBVEZE** 5](#_Toc3715752)

[**ČLANAK 5. GRADILIŠTE, SUSTAV OSIGURANJA KVALITETE I REGULACIJA PROMETA** 5](#_Toc3715753)

[**ČLANAK 6. PROUČAVANJE TEHNIČKE DOKUMENTACIJE I INFORMACIJA O GRADILIŠTU** 5](#_Toc3715754)

[**ČLANAK 7. OSIGURANJE** 6](#_Toc3715755)

[**ČLANAK 8. DOKUMENTACIJA IZVOĐAČA** 6](#_Toc3715756)

[**ČLANAK 9. MATERIJALI I OPREMA** 7](#_Toc3715757)

[**ČLANAK 10. SUKOB INTERESA** 7](#_Toc3715758)

[**ČLANAK 11. VIDLJIVOST EU FINANCIRANJA** 7](#_Toc3715759)

[**ČLANAK 12. POVJERLJIVOST PODATAKA I ZAŠTITA OSOBNIH PODATAKA** 8](#_Toc3715760)

[OBVEZE NARUČITELJA 8](#_Toc3715761)

[**ČLANAK 13. UVOĐENJE U POSAO** 8](#_Toc3715762)

[NADZORNI INŽENJER 9](#_Toc3715763)

[**ČLANAK 14. OVLASTI I DUŽNOSTI NADZORNOG INŽENJERA** 9](#_Toc3715764)

[**ČLANAK 15. POJAŠNJENJA TEHNIČKE DOKUMENTACIJE** 9](#_Toc3715765)

[**ČLANAK 16. UPUTE** 9](#_Toc3715766)

[PODUGOVARATELJI I ZAJEDNICA GOSPODARSKIH SUBJEKATA 10](#_Toc3715767)

[**ČLANAK 17. PODUGOVARATELJI** 10](#_Toc3715768)

[**ČLANAK 18. ZAJEDNICA GOSPODARSKIH SUBJEKATA** 11](#_Toc3715769)

[ROK ZA IZVRŠENJE OBVEZA, UGOVORNA KAZNA I OBUSTAVA 11](#_Toc3715770)

[**ČLANAK 19. POČETAK RADOVA** 11](#_Toc3715771)

[**ČLANAK 20. ROK ZA IZVRŠENJE OBVEZA** 11](#_Toc3715772)

[**ČLANAK 21. VREMENSKI PLAN IZVOĐENJA RADOVA** 12](#_Toc3715773)

[**ČLANAK 22. PRODULJENJE ROKA ZA IZVRŠENJE OBVEZA** 12](#_Toc3715774)

[**ČLANAK 23. UGOVORNA KAZNA** 13](#_Toc3715775)

[**ČLANAK 24. USPORENO IZVOĐENJE RADOVA** 13](#_Toc3715776)

[**ČLANAK 25. OBUSTAVA** 14](#_Toc3715777)

[IZVJEŠTAJI O NAPREDOVANJU RADOVA I ISPITIVANJA TIJEKOM GRADNJE 15](#_Toc3715778)

[**ČLANAK 26. IZVJEŠTAJI O NAPREDOVANJU RADOVA** 15](#_Toc3715779)

[**ČLANAK 27. ISPITIVANJA** 15](#_Toc3715780)

[PREGLED I PREUZIMANJE RADOVA 15](#_Toc3715781)

[**ČLANAK 28. OBILAZAK RADOVA** 16](#_Toc3715782)

[**ČLANAK 29. PREUZIMANJE RADOVA** 16](#_Toc3715783)

[**ČLANAK 30. KORIŠTENJE RADOVA** 17](#_Toc3715784)

[OBVEZE NAKON PREUZIMANJA RADOVA 17](#_Toc3715785)

[**ČLANAK 31. OKONČANI OBRAČUN** 17](#_Toc3715786)

[**ČLANAK 32. JAMSTVENI ROK** 17](#_Toc3715787)

[**ČLANAK 33. ODGOVORNOST ZA BITNE ZAHTJEVE ZA GRAĐEVINU** 18](#_Toc3715788)

[**ČLANAK 34. POTVRDA O UREDNOM IZVRŠENJU UGOVORNIH OBVEZA** 18](#_Toc3715789)

[JAMSTVA 18](#_Toc3715790)

[**ČLANAK 35. JAMSTVO ZA UREDNO IZVRŠAVANJE UGOVORA** 18](#_Toc3715791)

[**ČLANAK 36. JAMSTVO ZA OTKLANJANJE NEDOSTATAKA U JAMSTVENOM ROKU** 19](#_Toc3715792)

[CIJENA I PLAĆANJE IZVEDENIH RADOVA 20](#_Toc3715793)

[**ČLANAK 37. DOSTATNOST CIJENE IZ PONUDE** 20](#_Toc3715794)

[**ČLANAK 38. NEPROMJENJIVOST CIJENE** 20](#_Toc3715795)

[**ČLANAK 39. OPĆE ODREDBE O PLAĆANJU** 20](#_Toc3715796)

[**ČLANAK 40. IZDAVANJE, OVJERA I PLAĆANJE SITUACIJA** 21](#_Toc3715797)

[**ČLANAK 41. KAŠNJENJE S PLAĆANJEM** 22](#_Toc3715798)

[**ČLANAK 42. NAPLATA POTRAŽIVANJA OD IZVOĐAČA** 22](#_Toc3715799)

[IZMJENE UGOVORA 22](#_Toc3715800)

[**ČLANAK 43. NALOZI INŽENJERA** 22](#_Toc3715801)

[**ČLANAK 44. IZMJENE UGOVORA PUTEM DODATKA UGOVORU** 23](#_Toc3715802)

[POVREDA, RASKID UGOVORA I VIŠA SILA 23](#_Toc3715803)

[**ČLANAK 45. POVREDA UGOVORA** 23](#_Toc3715804)

[**ČLANAK 46. POVREDA PRAVA TREĆIH** 24](#_Toc3715805)

[**ČLANAK 47. RASKID UGOVORA** 24](#_Toc3715806)

[**ČLANAK 48. RASKID UGOVORA OD STRANE NARUČITELJA** 25](#_Toc3715807)

[**ČLANAK 49. RASKID UGOVORA OD STRANE IZVOĐAČA** 26](#_Toc3715808)

[**ČLANAK 50. VIŠA SILA** 26](#_Toc3715809)

[ZAVRŠNE ODREDBE 27](#_Toc3715810)

[**ČLANAK 51. RJEŠAVANJE SPOROVA** 27](#_Toc3715811)

# UVODNE ODREDBE

## **ČLANAK 1. DEFINICIJE**

1. Za potrebe tumačenja ugovornih odredbi pojedini pojmovi imaju sljedeće značenje:

1. „Dan“ – kalendarski dani ako nije drukčije određeno pojedinim odredbama Ugovora.
2. „Dokumentacija Izvođača“ – građevinski dnevnik, građevinska knjiga, obračunski i radionički nacrti, elaborati i kalkulacije, projekti izvedenog stanja, atesti i druga dokumentacija koju je Izvođač dužan osigurati sukladno Ugovoru te primjenjivim propisima, glavnom projektu i/ili reviziji glavnog projekta, a za potrebe izvođenja radova ili dokazivanja količine i kvalitete izvedenih radova.
3. „Građevinska knjiga“ – skup dokumenata u koje se upisuju točni podaci o izmjenama i količinama stvarno izvedenih radova po odgovarajućim stavkama iz troškovnika i koji služi kao dokaz za obračun i naplatu radova. Po potrebi, u građevinsku knjigu ucrtavaju se ili se prilažu i odgovarajuće skice.
4. „Izvođač“ – osoba (ili osobe u slučaju zajednice gospodarskih subjekata) koja je prihvatila obvezu da izvede radove koji su predmet Ugovora.
5. „Nacrti” - nacrti za izvođenje radova koji su sastavni dio Ugovora, kao i svi dodatni i izmijenjeni nacrti koje je izradio ili koji su izrađeni u ime Naručitelja u skladu s Ugovorom.
6. „Nadzorni inženjer“ – osoba koju imenuje Naručitelj radi obavljanja stručnog nadzora nad izvođenjem radova koji su predmet Ugovora, a koja je ovlaštena za djelovanje kao nadzorni inženjer i koja je dužna postupati sukladno primjenjivim propisima o gradnji.
7. „Naručitelj“– osoba koja je naručila izvođenje radova koji su predmet Ugovora.
8. „Podrijetlo“ – mjesto na kojem je pojedina roba iskopana, izrasla, proizvedena ili izrađena.
9. „Posebni uvjeti“ – odredbe koje se odnose na točno određeni ugovor Naručitelja s odabranim ponuditeljem/zajednicom ponuditelja te kojima se mijenjaju i/ili dopunjuju odredbe ovih Općih uvjeta.
10. „Postupak nabave“ – postupak nabave kojeg sukladno odredbama važećeg Zakona o javnoj nabavi (NN 120/16) provodi Naručitelj sa svrhom sklapanja ugovora o javnoj nabavi.
11. „Potvrda o preuzimanju“ – dokument temeljem kojeg Naručitelj preuzima radove.
12. „Predmet ugovora“ – obveze navedene u Posebnim uvjetima kao predmet Ugovora.
13. „Primjenjivi propisi o gradnji“ – važeći Zakon o gradnji (NN 153/13, 20/17), Zakon o poslovima i djelatnostima prostornog uređenja i gradnje (NN 78/15, 118/18) i drugi zakonski i podzakonski propisi kojima se uređuje građenje.
14. „Projekt izvedenog stanja“ – nacrti i dokumenti koje je dužan osigurati Izvođač u svrhu točnog prikaza izvedenih radova, koje pisanom izjavom ili pečatom i potpisom na projektu potvrđuje glavni projektant.
15. „Razdoblje izvršenja ugovora“ – razdoblje od sklapanja Ugovora do izvršenja svih prava i obveza sukladno Ugovoru, odnosno do vraćanja Izvođaču svih jamstava po Ugovoru sukladno ugovornim odredbama.
16. „Rokovi“ - vremenska razdoblja koja se računaju na dane, mjesece i godine. Ako je rok određen na dane, u rok se ne uračunava dan kad je dostava ili saopćenje obavljeno, odnosno dan u koji pada događaj otkad treba računati trajanje roka, već se za početak roka uzima prvi idući dan. Ako posljednji dan roka pada na državni blagdan u Republici Hrvatskoj ili u subotu odnosno nedjelju, rok istječe protekom prvoga idućeg radnog dana. Rokovi određeni na mjesece odnosno na godine završavaju protekom onog dana posljednjeg mjeseca odnosno godine koji po svom broju odgovara danu kad je rok otpočeo. Ako nema tog dana u posljednjem mjesecu, rok završava posljednjeg dana tog mjeseca. Blagdani, subote i nedjelje nemaju utjecaja na početak i tijek roka nego samo utječu na završetak roka.
17. „Sukob interesa“ - svaki događaj/situacija povezana s osobnom, imovinskom koristi ili sličnim razlogom koji utječe ili bi mogao biti od utjecaja na objektivno i nepristrano izvršavanje ovog Ugovora. Sukob interesa nesporno postoji u situacijama određenim važećim Zakonom o javnoj nabavi.
18. „Ugovor o javnim radovima“ (dalje u tekstu: Ugovor) je ugovor o javnoj nabavi čiji je   
    predmet:
19. ili izvođenje radova, ili projektiranje i izvođenje radova, koji se odnose na jednu ili više djelatnosti navedenih u Prilogu 2 . Zakona o javnoj nabavi, ili
20. posao ili realizacija bilo kakvim sredstvima posla koji odgovara zahtjevima što ih je naveo Naručitelj. Pojam »posao« znači rezultat gradnje ili građevinskih radova uzetih   
    u cjelini koji je sam po sebi dovoljan da ispuni gospodarsku ili tehničku funkciju.
21. „Uvođenje Izvođača u posao“ **-** ispunjenje onih obveza Naručitelja bez čijeg prethodnog ispunjenja započinjanje radova faktički nije moguće ili pravno nije dopušteno.
22. „Viša sila“ **–** izvanredne, vanjske okolnosti koje se nisu mogle predvidjeti, niti ih je ugovorna strana mogla spriječiti, izbjeći ili otkloniti te za koje nije odgovorna niti jedna od ugovornih strana.
23. „Ovlaštenik Naručitelja„ - zaposlenik Naručitelja koji je ovlašten i zadužen za operativnu provedbu Ugovora i za kontakt s Izvođačem, a čiji se kontakt podaci navode u Posebnim uvjetima.
24. Voditelj projekta znači fizičku osobu koja ispunjava uvjete prema odredbama Zakona o poslovima i djelatnostima prostornog uređenja i gradnje (NN 78/15, 118/18), predloženu od konzultanta i imenovanu od strane Naručitelja.

## **ČLANAK 2. MJERODAVNO PRAVO I JEZIK UGOVORA**

1. Mjerodavno pravo za ovaj Ugovor je pravo Republike Hrvatske. Na Ugovor će se   
   primjenjivati Posebne uzance o građenju (Službeni list br.18/77) za sva pitanja koja nisu drukčije uređena Ugovorom ili prisilnim zakonskim odredbama.
2. Jezik Ugovora je hrvatski jezik i komunikacija s Izvođačem se odvija na hrvatskom jeziku.

## **ČLANAK 3. KOMUNIKACIJA**

1. Komunikacija između ugovornih stranaka odvijat će se putem pošte (ili ovlaštenog pružatelja poštanskih usluga), telefona, telefaksa, elektroničke pošte ili osobne dostave pismena.
2. Pismena od čijeg primitka sukladno ovom Ugovoru teče rok te pismena kojima se izdaju obavijest, zahtjev, pristanak, odobrenje, potvrda ili odluka sukladno stavku 3. ovog članka, moraju se uputiti telefaksom, preporučeno poštom (ili putem ovlaštenog pružatelja poštanskih usluga) ili osobnom dostavom. Pismena se moraju uputiti na dokaziv način, odnosno na način da ugovorna strana koja je uputila pismeno raspolaže dokazom da je ugovorna strana kojoj je pismeno upućeno isto zaprimila (povratnica/dostavnica, izvješće o uspješnom slanju telefaksom ili potvrda o primitku dana od ugovorne strane kojoj je pismeno upućeno u slučaju osobne dostave i sl.). U slučaju upućivanja pismena kombinacijom dopuštenih načina, relevantni rok teče od trenutka saznanja za pismeno, odnosno dana primitka telefaksom, poštom ili dostavom, ovisno o tome koji trenutak nastupi ranije. Kad je pismeno upućeno poštom preporučeno ili predano ovlaštenom pružatelju poštanskih usluga, dan predaje pošti, odnosno ovlaštenom pružatelju poštanskih usluga smatra se danom predaje drugoj ugovornoj strani kojoj je pismeno upućeno.
3. Kada Ugovor predviđa davanje obavijesti, zahtjeva, pristanka, odobrenja, potvrde ili odluke, osim ako je drugačije određeno Ugovorom, takva se obavijest, pristanak, odobrenje, potvrda ili odluka mora izdati u pisanom obliku. Pristanak, odobrenje, potvrda ili odluka ne smiju biti uskraćeni niti dani sa zakašnjenjem bez opravdanog razloga.
4. Svi nalozi i upute dani u usmenom obliku bit će potvrđeni pisanim putem u najkraćem   
   mogućem roku.
5. Pismena upućena drugoj ugovornoj strani dostavljaju se na znanje Nadzornom inženjeru, a pismena Izvođača upućena Nadzornom inženjeru dostavljaju se na znanje Naručitelju. Odredbe ovog članka na odgovarajući način se primjenjuju na komunikaciju s Nadzornim inženjerom.
6. Ugovorne strane odredit će svoje predstavnike s kojima se odvija komunikacija za potrebe izvršenja Ugovora te čiji se podaci navode u Posebnim uvjetima. Pismena trebaju biti upućena ovlaštenim primateljima stranaka određenim Posebnim uvjetima ili potpisnicima Ugovora, a na njima treba biti naznačen naziv i identifikacijski broj Ugovora.

OBVEZE IZVOĐAČA

**ČLANAK 4. OPĆE OBVEZE**

1. Izvođač je obvezan izvesti radove koji čine predmet Ugovora sukladno Ugovoru, građevinskoj dozvoli, odnosno glavnom projektu, ako se radi o građevini za koju se ne izdaje građevinska dozvola, izvedbenom projektu ako postoji, važećim propisima o gradnji, tehničkim propisima, posebnim propisima te pravilima struke.
2. Izvođač će izvršavati Ugovor s dužnom pažnjom, odnosno pažnjom dobrog stručnjaka te učinkovito i u skladu s načelom savjesnosti i poštenja. Izvođač je dužan uredno i savjesno izvršiti obveze određene primjenjivim propisima o gradnji te se prilikom izvršavanja Ugovora dužan pridržavati svih zakonskih i podzakonskih propisa na snazi u Republici Hrvatskoj.

## **ČLANAK 5. GRADILIŠTE, SUSTAV OSIGURANJA KVALITETE I REGULACIJA PROMETA**

1. Izvođač je odgovoran za sigurnost i stabilnost svih aktivnosti na gradilištu te metoda građenja. Izvođač je dužan poduzeti mjere za uređenje gradilišta predviđene važećim Zakonom o gradnji. Na zahtjev Nadzornog inženjera Izvođač će dostaviti sve pojedinosti organizacije i metoda građenja te neće poduzimati nikakve znatnije izmjene tih metoda i organizacije bez prethodnog obavještavanja Nadzornog inženjera.
2. Izvođač je dužan imenovati inženjera gradilišta, odnosno voditelja radova u svojstvu   
   odgovorne osobe koja vodi građenje, odnosno pojedine radove, a sukladno odredbama   
   važećeg Zakona o gradnji.
3. Izvođač je dužan uspostaviti sustav osiguranja kvalitete kako bi pokazao usuglašenost s ugovornim zahtjevima. Sustav će biti u skladu s pojedinostima iz Ugovora. Nadzorni inženjer je ovlašten kontrolirati bilo koji dio tog sustava. Usuglašenost sa sustavom osiguranja kvalitete ne oslobađa Izvođača njegovih ugovornih obveza.
4. Izvođač je obvezan o svom trošku riješiti i provoditi privremenu regulaciju prometa, kao i snositi troškove pripremnih radova, troškove svih priključaka, troškove vezane uz prekomjerno opterećenje cesta, troškove pribavljanja suglasnosti i troškove eventualnog zauzeća javnih prometnih površina. Ako se zbog načina izvođenja radova mogu dovesti u opasnost susjedni objekti, Izvođač je dužan o svom trošku izraditi po sudskom vještaku elaborat zatečenog stanja prije početka radova. Izvođač će snositi sve troškove privremenog prava prolaza koje mu je potrebno, uključujući troškove pristupa gradilištu.
5. Tijekom izvođenja radova, Izvođač će paziti da na gradilištu nema nepotrebnih stvari i uklonit će svu nepotrebnu mehanizaciju ili višak materijala. Izvođač će odstraniti i odvesti s gradilišta sav otpad, smeće, objekte pripremnih radova i ostatke koji više nisu potrebni. Nakon završetka radova, Izvođač će u razumnom roku i na svoj trošak očistiti i ukloniti s gradilišta svu mehanizaciju, višak materijala, otpad, smeće i objekte pripremnih radova te će gradilište ostaviti čistim i u dobrom stanju.

## **ČLANAK 6. PROUČAVANJE TEHNIČKE DOKUMENTACIJE I INFORMACIJA O GRADILIŠTU**

1. Potpisom Ugovora Izvođač potvrđuje da je proučio svu tehničku dokumentaciju koja je bila dio dokumentacije za nadmetanje. Ostalu raspoloživu projektnu i drugu dokumentaciju temeljem koje se izvode radovi Izvođač je dužan proučiti najkasnije do roka za početak radova te je do navedenog roka dužan od Nadzornog inženjera pisanim putem zatražiti objašnjenje o nejasnim pojedinostima, ako ih ima i/ili dostavi dokumentacije. Svaki naknadni upit vezan za pojašnjenje i/ili dostavu predmetne dokumentacije Izvođač je dužan postaviti pravovremeno. Smatrat će se da je Izvođač postupio pravovremeno ako je Nadzornom inženjeru s obzirom na okolnosti slučaja ostavljeno dovoljno vremena za postupanje po zahtjevu, a da pritom ne dođe do zastoja u izvođenju radova. Odredbe ovog stavka odnose se samo na dokumentaciju koju je Izvođač zaprimio od Naručitelja za potrebe izvođenja radova.
2. Ako je Naručitelj uredno izvršio svoje obveze o predaji dokumentacije sukladno članku 13. Općih uvjeta te je Nadzorni inženjer odgovorio na zahtjeve Izvođača sukladno članku 15. Općih uvjeta, smatrat će se da je Izvođač dobio sve potrebne informacije o rizicima, nepredviđenim izdacima i drugim okolnostima koje mogu utjecati na radove.
3. Smatrat će se da je Izvođač pregledao gradilište, njegovu okolicu, dokumentaciju za   
   nadmetanje i da je prije podnošenja ponude bio zadovoljan svim relevantnim činjenicama,   
   koje obuhvaćaju (ali se ne ograničavaju na):
4. oblik i prirodu gradilišta;
5. hidrološke i klimatske uvjete;
6. obim i karakter radova i sredstava koja su potrebna za izvođenje i dovršenje radova i za otklanjanje svih nedostataka;
7. uvjete što se tiče pristupa, smještaja, uređaja, osoblja, energenata, transporta, vode i ostalih usluga;
8. prikladnost i mogućnost pristupnih putova na gradilište.

## **ČLANAK 7. OSIGURANJE**

1. Izvođač je dužan ugovoriti osiguranje gradilišta za vrijeme izvođenja radova i osiguranje od odgovornosti prema trećima, koje pokriva bilo kakvu štetu radnika Izvođača ili trećih osoba za slučaj nesreće sve do dana preuzimanja radova. Djelatnici Naručitelja kao i sam Naručitelj smatraju se trećim osobama u smislu odgovornosti Izvođača za štetu koju pretrpe te osobe od djelatnosti koju obavlja Izvođač, odnosno od njegove opasne stvari. Izvođač je obvezan police osiguranja vinkulirati u korist Korisnika. Izvođač se obvezuje dostaviti Naručitelju police najkasnije do dana početka radova. Ako Izvođač ne dostavi police osiguranja u navedenom roku Naručitelj ima pravo raskinuti Ugovor sukladno odredbama članka 48. Općih uvjeta.
2. Osigurana svota za svaku policu osiguranja odredit će se Posebnim uvjetima Ugovora.

## **ČLANAK 8. DOKUMENTACIJA IZVOĐAČA**

1. Izvođač je dužan osigurati te predati Naručitelju, odnosno Nadzornom inženjeru u ugovorenim rokovima svu projektnu, atestnu i drugu dokumentaciju koju je sukladno primjenjivim   
   propisima o gradnji dužan osigurati Izvođač, a koja je potrebna za izdavanje uporabne dozvole, odnosno uporabu građevine za koju se ne izdaje uporabna dozvola. Osim navedene dokumentacije, obveza dostave dokumentacije odnosi se i na projekte izvedenog stanja, dokumentaciju o jamstvima proizvođača opreme koja se ugrađuje te upute za uporabu i održavanje opreme na hrvatskom jeziku. Radovi se neće smatrati spremnim za preuzimanje sve dok Izvođač ne ispuni obvezu osiguranja predmetne dokumentacije.
2. Ako Ugovorom nije određeno drukčije sva potrebna dokumentacija predaje se u tri primjerka.
3. Izvođač je dužan imati, čuvati i voditi na gradilištu dokumentaciju predviđenu primjenjivim   
   propisima o gradnji te građevinsku knjigu. Dužan je u svako doba osigurati pristup navedenoj   
   dokumentaciji Naručitelju i Nadzornom inženjeru.
4. U slučaju da je Izvođač dužan osigurati projektiranje nekog dijela radova, a da ujedno izvedbeni projekt nije izradio projektant glavnog projekta, Izvođač je dužan projektantu glavnoga projekta, prije početka građenja, odnosno izvođenja određenih radova dostaviti izvedbeni projekt ili njegov dio radi davanja mišljenja o usklađenosti izvedbenog projekta s glavnim projektom.
5. Izvođač je dužan podnijeti na odobrenje Nadzornom inženjeru sljedeće dokumente: tehničke listove materijala i opreme koja se ugrađuje, radioničke nacrte, pojedine proračune te druge dokumente koje sukladno primjenjivim propisima o gradnji Izvođač podnosi na odobrenje Nadzornom inženjeru. U tom slučaju Nadzorni inženjer će što je prije moguće, a najkasnije u roku od 7 dana od primitka dokumenta isti odobriti ili obrazloženo odbiti. Tada je Izvođač dužan izvršiti potrebne ispravke o svom trošku. Ako se radi o izvedbi pojedinih radova, izvedba tog dijela radova neće početi prije odobrenja dokumenata. Za slučaj promijene odobrenih dokumenata Izvođač je dužan promijenjene dokumente podnijeti Nadzornom inženjeru na odobrenje prema odredbama ovog stavka.
6. Ako neki dokument iz dokumentacije Izvođača predstavlja autorsko djelo Izvođač jamči da je   
   ovlašteni nositelj autorskih prava te temeljem ovog Ugovora daje Naručitelju i Korisniku bez prava na dodatnu naknadu neisključivo, vremenski i teritorijalno neograničeno pravo iskorištavanja djela, što uključuje pravo umnožavanja i pravo prerade.

## **ČLANAK 9. MATERIJALI I OPREMA**

1. Izvođač je dužan o svom trošku dostaviti Nadzornom inženjeru na odobrenje standardne uzorke proizvođača materijala i/ili opreme, uzorke određene Ugovorom i dodatne uzorke na zahtjev Inženjera. Za odobrenje je uz uzorke potrebno dostaviti i tehničke specifikacije materijala i/ili opreme te potvrdu o podrijetlu robe iz prethodnog stavka.

## **ČLANAK 10. SUKOB INTERESA**

1. Izvođač će poduzeti sve potrebne radnje i/ili mjere za sprečavanje ili okončanje bilo koje situacije koja može ugroziti nepristrano i objektivno izvršenje Ugovora. Izvođač će bez odgode obavijestiti Naručitelja o svakoj opasnosti od nastanka sukoba interesa koja se pojavi tijekom izvršenja Ugovora te radnjama koje će poduzeti ili je poduzeo radi sprječavanja nastanka sukoba interesa. Naručitelj pridržava pravo provjere i ocjene jesu li poduzete radnje i/ili mjere odgovarajuće te ima pravo tražiti poduzimanje dodatnih radnji i/ili mjera. U slučaju zamjene člana osoblja Izvođača u svrhu sprječavanja ili okončanja sukoba interesa, Izvođač nema pravo na naknadu troška zamjene.
2. Ako za vrijeme izvršavanja Ugovora nastupi sukob interesa na strani Izvođača ili se naknadno otkrije da je takav sukob postojao prilikom dodjele Ugovora, Naručitelj ima pravo raskinuti ugovor bez prava Izvođača na naknadu štete.

## **ČLANAK 11. VIDLJIVOST EU FINANCIRANJA**

1. Osim ako Naručitelj zahtijeva drugačije, Izvođač će poduzeti potrebne radnje kako bi financijski doprinos Europske unije dobio odgovarajući publicitet. Radnje trebaju biti u skladu s Uputama za korisnike sredstava za informiranje, komunikacija i vidljivost projekata financiranih u okviru Europskog fonda za regionalni razvoj (EFRR), Europskog socijalnog fonda (ESF) i Kohezijskog fonda (KF) za razdoblje 2014.-2020. Upute dostupne na poveznici: <https://strukturnifondovi.hr/wp-content/uploads/2017/03/Upute-za-korisnike-zadnja-verzija.pdf>. Izvođač neće davati javne izjave o projektu bez prethodnog odobrenja Naručitelja.

## **ČLANAK 12. POVJERLJIVOST PODATAKA I ZAŠTITA OSOBNIH PODATAKA**

1. Izvođač se obvezuje da će čuvati povjerljivost podataka i dokumenata koji su povezani s izvršenjem Ugovora te da ih neće učiniti dostupnim trećim osobama bez prethodnog pristanka Naručitelja. Navedeno obvezuje Izvođača i po prestanku izvršavanja obveza te će Izvođač osigurati da ista obveza vrijedi i za njegovo osoblje. Međutim, pozivanje na Ugovor u svrhu preporuke na tržištu ili podnošenja ponude na nadmetanjima bit će dozvoljeno bez prethodnog pristanka Naručitelja, osim u slučaju ako je Ugovor označen povjerljivim sukladno važećim zakonskim propisima kojima se uređuje tajnost podataka.
2. Sve informacije i podaci koje će jedna ugovorna strana učiniti dostupnima drugoj ugovornoj strani u svrhu izvršavanja obveza iz ovog Ugovora, smatraju se povjerljivim podacima. Povjerljivi podaci se ne mogu koristiti, osim u svrhe određene ovim Ugovorom, bez prethodnog izričitog pisanog pristanka druge ugovorne strane. Ugovorne strane se obvezuju pristup povjerljivim podacima u smislu ovog Ugovora, omogućiti samo onim svojim zaposlenicima ili osobama koje su na drugi način s njim ugovorno vezane, koji su neposredno uključeni u poslovnu suradnju temeljem ovog Ugovora, kao i onima kojima je takva informacija neophodno potrebna radi njihovog rada u neposrednoj vezi s ugovornim obvezama. Obveza čuvanja povjerljivosti podataka za Ugovorne strane ostaje na snazi i nakon prestanka važenja ovog Ugovora, a za zaposlenike Ugovornih strana i nakon prestanka njihova rada kod istih. Ugovorne strane se obvezuju da će osobne podatke iz ovog Ugovora ili potrebne za izvršenje ovog Ugovora prikupljati, koristiti i obrađivati isključivo u svrhu izvršavanja prava i obveza određenih Ugovorom te provođenja kontrole Naručitelja i tijela u sustavu upravljanja i kontrole korištenja strukturnih instrumenata nad izvršavanjem Ugovora, a sve u skladu s propisima kojima se uređuje zaštita osobnih podataka.

# OBVEZE NARUČITELJA

## **ČLANAK 13. UVOĐENJE U POSAO**

1. Naručitelj je dužan uvesti Izvođača u posao te u tom smislu osigurati pristup i posjed gradilišta. O uvođenju Izvođača u posao sastavlja se poseban zapisnik, i to se konstatira u građevinskom dnevniku. Uvođenje Izvođača u posao obuhvaća osobito:
2. osiguranje Izvođaču prava pristupa na gradilište
3. predaju Izvođaču tehničke dokumentacije za izvođenje radova u potrebnom broju primjeraka
4. predaju Izvođaču odobrenja za izgradnju, ako je potrebno sukladno zakonskim odredbama
5. osiguranje sredstava za financiranje izgradnje objekta i sredstava za plaćanje obveza na   
   temelju sklopljenog Ugovora,
6. imenovanje Nadzornog inženjera.
7. Naručitelj je dužan predati Izvođaču bez naknade svu tehničku dokumentaciju potrebnu za izvođenje radova, uključujući građevinsku dozvolu, odnosno ovjereni primjerak glavnog projekta sa svim izmjenama i dopunama te ostalu potrebnu dokumentaciju za pravilno izvršenje Ugovora u 2 primjerka u roku od 15 dana od zaprimanja sklopljenog Ugovora.
8. Naručitelj može uskratiti pravo uvođenja Izvođača u posao, uključujući predaju dokumentacije iz prethodnog stavka ovog članka u naznačenom roku, ako Izvođač nije dostavio jamstvo za uredno ispunjenje ugovora sukladno članku 35. Općih uvjeta. Ako Izvođač nije dostavio jamstvo za uredno ispunjenje ugovora sukladno Ugovoru, rokovi za provođenje pojedinih radnji uvođenja u posao počinju teći od dana predaje jamstva za uredno ispunjenje ugovora.
9. Naručitelj ima pravo Izvođača uvoditi u posao po pojedinim dijelovima građevine ako je tako određeno dokumentacijom za nadmetanje.
10. Naručitelj je dužan pravovremeno osigurati stručan nadzor građenja, odnosno imenovati Nadzornog inženjera te će o predmetnom imenovanju pisanim putem obavijestiti Izvođača.
11. Naručitelj je dužan izvršiti prijavu građenja sukladno primjenjivim propisima o gradnji.
12. Naručitelj može za izvršenje svih ili nekih od obveza određenih ovim člankom imenovati svog Ovlaštenika za provedbu ugovora ili Voditelja projekta.
13. Izvođač je dužan čuvati dokumentaciju koju mu je predao Naručitelj s dužnom pažnjom i vratiti Naručitelju građevinsku dozvolu, odnosno ovjereni primjerak glavnog projekta sa svim izmjenama i dopunama po izdavanju potvrde o preuzimanju.

# NADZORNI INŽENJER

## **ČLANAK 14. OVLASTI I DUŽNOSTI NADZORNOG INŽENJERA**

1. Stalni stručni nadzor tijekom izvođenja ugovorenih radova obavljat će Nadzorni inženjer u ime Naručitelja. Nadzorni inženjer obavlja svoje ovlasti i dužnosti određene Ugovorom i primjenjivim propisima o gradnji.
2. U provedbi stručnog nadzora građenja, osim dužnosti i ovlasti određenih primjenjivim propisima o gradnji, Nadzorni inženjer je dužan i od Naručitelja ovlašten provjeravati i ovjeravati:
3. građevinsku knjigu i građevinski dnevnik;
4. količine i cijene radova u situacijama;
5. analize cijena;
6. izvođenje radova prema planu;
7. Izvođačev sustav osiguranja kvalitete;
8. uredno vođenje dokumentacije Izvođača kojom se kontrolira kvaliteta;
9. provođenje mjera zaštite na radu i zaštite okoliša.
10. Osim ovlasti i dužnosti određenih prethodnim stavkom, Nadzorni inženjer daje mišljenje na zahtjeve ugovornih strana za izmjenom Ugovora, uključujući zahtjev Izvođača za izmjenom podugovaratelja te produženjem roka za izvršenje obveza, sve sukladno primjenjivim ugovornim odredbama.
11. Nadzorni inženjer daje Izvođaču:
12. upute u svrhu izvršavanja Ugovora sukladno članku16. Općih uvjeta,
13. naloge sukladno članku 43. Općih uvjeta,
14. odgovore na upite Izvođača kojima se traži pojašnjenje i/ili dostava tehničke dokumentacije sukladno članku 15. Općih uvjeta.
15. Radnje koje Nadzorni inženjer poduzima sukladno Ugovoru ne oslobađaju Izvođača njegovih ugovornih i zakonskih obveza te odgovornosti za njihovo uredno ispunjenje.

## **ČLANAK 15. POJAŠNJENJA TEHNIČKE DOKUMENTACIJE**

1. Nadzorni inženjer u ime Naručitelja daje odgovore na pravovremene upite Izvođača koji se odnose na pojašnjenja i/ili dostavu tehničke dokumentacije potrebne za izvođenje radova te predane Izvođaču, a koje upite Izvođač postavlja sukladno članku 6. Općih uvjeta.
2. Odgovore na postavljene upite Nadzorni inženjer daje pisanim putem u primjerenom roku od primitka upita Izvođača.

## **ČLANAK 16. UPUTE**

1. Nadzorni inženjer ovlašten je u svako doba dati Izvođaču dodatne ili izmijenjene nacrte te davati upute, a kada je to potrebno za izvođenje radova u skladu s Ugovorom i otklanjanje nedostataka. Izvođač je dužan pridržavati se danih uputa.
2. Upute se izdaju u pisanom obliku, osim u slučaju kada je zbog hitnosti ili drugog opravdanog razloga potrebno izdati uputu u usmenom obliku. Ako Nadzorni inženjer izda uputu u usmenom obliku potvrdit će je u najkraćem mogućem roku pisanim putem. Ako Nadzorni inženjer ne potvrdi ili odbije potvrditi uputu pisanim putem u roku od 3 dana od izdavanja upute, Izvođač će ga pisanim putem pozvati da isto učini. Ako Nadzorni inženjer ne postupi po pozivu Izvođača, tada pisani poziv ima značenje pisane upute Nadzornog inženjera. Svaki propust u neodobravanju radova, opreme ili materijala neće značiti odobrenje i time neće prejudicirati pravo Nadzornog inženjera da odbije radove, opremu ili materijale.
3. U slučaju nastanka izvanrednog događaja koji utječe na sigurnost života, zdravlja, prometa, radova ili susjednog posjeda, Izvođač je bez odgode i uvijek dužan postupiti po uputama Nadzornog inženjera koje se odnose na izvođenje radnji ili mjera koje su po mišljenju Nadzornog inženjera potrebne za sprječavanje ili ublažavanje štetnih posljedica predmetnog događaja.
4. Kada je isto potrebno za izvođenje radova Izvođač može zahtijevati od Nadzornog inženjera izdavanje upute, koja se u navedenom slučaju mora izdati u primjerenom roku.
5. Ako uputa Nadzornog inženjera zahtijeva izmjenu Ugovora primjenjuju se članci Ugovora kojima se uređuju izmjene.
6. Osim Nadzornog inženjera, Izvođač može i od Naručitelja primati upute koje se odnose na izvršenje Ugovora.

# PODUGOVARATELJI I ZAJEDNICA GOSPODARSKIH SUBJEKATA

## **ČLANAK 17. PODUGOVARATELJI**

1. Podugovaratelji Izvođača su oni gospodarski subjekti koje je Izvođač naveo kao podugovaratelje u svojoj ponudi te čiji su podaci navedeni u Posebnim uvjetima koji čine sastavni dio Ugovora.
2. Izvođač može tijekom izvršenja Ugovora podnijeti pisani zahtjev sukladno članku 44. Općih uvjeta Ugovora, za:
3. promjenu podugovaratelja,
4. preuzimanje izvršenja dijela Ugovora kojeg je prethodno dao u podugovor te
5. uvođenje jednog ili više novih podugovaratelja čiji ukupni udio ne smije prijeći 30% vrijednosti Ugovora, neovisno o tome je li dio Ugovora prethodno dan u podugovor ili ne. Predmetni zahtjev se dostavlja Nadzornom inženjeru najmanje 30 dana prije planiranog izvođenja predmetnih radova sukladno vremenskom planu Izvođača i uvođenja podugovaratelja u posao.
6. Nadzorni inženjer daje mišljenje o osnovanosti zahtjeva, a temeljem predmetnog mišljenja Naručitelj se očituje o zahtjevu Izvođača u roku od 15 dana od zaprimanja mišljenja Nadzornog inženjera kojim je utvrđena osnovanost zahtjeva, sve sukladno članku 44. Općih uvjeta. Izvođač je dužan predati zahtjev pravodobno, vodeći računa o roku u kojem se odlučuje o zahtjevu te rokovima za izvršenje obveza određenim Ugovorom.
7. Uz zahtjev iz stavka 2. ovog članka kojim Izvođač traži promjenu podugovaratelja ili uvođenje jednog ili više novih podugovaratelja, Izvođač je dužan dostaviti sljedeće podatke: naziv ili tvrtku, sjedište, OIB (ili nacionalni identifikacijski broj prema zemlji sjedišta), predmet, količinu, vrijednost podugovora i postotni dio Ugovora koji se daje u podugovor.
8. Prije očitovanja o zahtjevu, Naručitelj može od Izvođača zatražiti važeće dokumente kojima se dokazuje da novi podugovaratelj:
9. nije u situacijama koje predstavljaju razloge isključenja koji su u postupku nabave koji je prethodio sklapanju Ugovora bili naznačeni i za podugovaratelje;
10. ispunjava uvjete koji se odnose na financijsku te tehničku i stručnu sposobnost ako se Izvođač u postupku nabave oslonio na sposobnost podugovaratelja kojeg mijenja;
11. posjeduje važeće ovlaštenje ili je član određene organizacije sukladno primjenjivim propisima.
12. U slučaju zahtjeva Naručitelja za dodatnom dokumentacijom rok miruje u skladu s člankom 44., stavkom 5.Općih uvjeta Ugovora. U slučaju odbijanja zahtjeva Izvođača Naručitelj je dužan navesti razloge odbijanja.
13. Podugovorom se ne stvara ugovorni odnos između podugovaratelja i Naručitelja. Sudjelovanje podugovaratelja i odobrenje zahtjeva iz stavka 2. ovog članka te potpisivanje dodatka Ugovoru ne utječu na odgovornost Izvođača za izvršenje bilo koje obveze iz Ugovora. Izvođač odgovara za postupke te neizvršavanje ili neuredno izvršavanje obveza svojih podugovaratelja te njihovih zastupnika i/ili radnika, kao da se radi o postupcima te neizvršavanju ili neurednom izvršavanju obveza samog Izvođača, njegovih zastupnika ili radnika.
14. Sklapanje podugovora s novim podugovarateljem radi izvršenja dijela Ugovora bez odobrenja zahtjeva iz stavka 2. ovog članka odnosno sklapanja pisanog dodatka Ugovoru ili unatoč obrazloženom odbijanju zahtjeva, predstavlja kršenje ugovornih obveza te je Naručitelj u tom slučaju ovlašten postupiti sukladno ugovornim odredbama koje se odnose na raskid Ugovora.

## **ČLANAK 18. ZAJEDNICA GOSPODARSKIH SUBJEKATA**

1. Ako Izvođač djeluje u zajednici gospodarskih subjekata, sukladno važećim propisima koji uređuju postupak nabave, sve osobe u takvoj zajednici će biti solidarno odgovorne za uredno ispunjenje ugovornih obveza. Takva zajednica izvršava Ugovor sukladno svojoj zajedničkoj ponudi u kojoj je naznačeno koji dio Ugovora izvršava pojedini član zajednice. Članovi zajednice, njihovi podaci te dio Ugovora kojeg izvršava pojedini član navode se u Posebnim uvjetima ugovora.
2. U slučaju da jedan član zajednice ne izvršava svoje ugovorne obveze Naručitelj može naložiti preuzimanje i izvršenje obveza predmetnog člana drugom članu zajednice. Član kojem je naloženo preuzimanje obveza dužan je iste preuzeti u roku od 8 dana od naloga Naručitelja, a član zajednice koji ne izvršava svoje obveze je dužan u roku kojeg odredi Naručitelj, a koji iznosi najviše 30 dana, prepustiti izvođenje radova drugom članu, sve sukladno nalogu Naručitelja. Odredbe ovog stavka bez utjecaja su na solidarnu odgovornost svih osoba u zajednici za uredno ispunjenje ugovornih obveza.
3. Ako je nakon odabira zajednice ponuditelja ugovoren određeni pravni oblik ustrojstva   
   zajednice ponuditelja iz razloga što je predmetni oblik potreban za zadovoljavajuće izvršenje Ugovora, za promjenu tog pravnog oblika ustrojstva zajednice potreban je prethodni pristanak Naručitelja. Promjena pravnog oblika ustrojstva zajednice bez prethodnog pristanka Naručitelja, kada je on potreban, predstavlja povredu ugovornih obveza te je Naručitelj u tom slučaju ovlašten postupiti sukladno ugovornim odredbama koje se odnose na raskid Ugovora.
4. Zajednica ponuditelja odredit će osobu s kojom će se u ime zajednice odvijati komunikacija s Naručiteljem i Nadzornim inženjerom u svrhu izvršavanja Ugovora.

# ROK ZA IZVRŠENJE OBVEZA, UGOVORNA KAZNA I OBUSTAVA

## **ČLANAK 19. POČETAK RADOVA**

1. Ako nije drugačije određeno u Posebnim uvjetima, radovi moraju početi najkasnije u roku od 30 dana od potpisivanja Ugovora. Početkom radova se računa uvođenje Izvođača u posao. Naručitelj će pisanim putem obavijestiti Izvođača o datumu početka radova najmanje 7 dana unaprijed.

## **ČLANAK 20. ROK ZA IZVRŠENJE OBVEZA**

1. Rok za izvršenje obveza Izvođača koje čine predmet Ugovora određuje se Posebnim uvjetima Ugovora te teče od datuma početka radova koji se određuje sukladno članku 19. Općih uvjeta Ugovora. Izvođač će izvesti sve ugovorene radove do navedenog roka.
2. Dokumentaciju Izvođača koja je potrebna da bi se preuzeli radovi iz članka 8. stavka 2. Općih uvjeta, Izvođač je dužan osigurati te predati Nadzornom inženjeru najkasnije s danom obilaska radova u svrhu njihovog preuzimanja.

## **ČLANAK 21. VREMENSKI PLAN IZVOĐENJA RADOVA**

1. Izvođač je obvezan u roku od 14 dana od dana početka radova dostaviti Nadzornom inženjeru detaljan plan izvođenja radova (vremenski plan) u obliku u kojem to zatraži Nadzorni inženjer. Vremenski plan izvođenja po odobrenju postaje sastavnim dijelom Ugovora.
2. Plan obuhvaća redoslijed kojim Izvođač namjerava izvoditi radove uključujući predviđeno vremensko trajanje svake pojedine aktivnosti, kako za Izvođača, tako i za svakog podugovaratelja. Ako je isto predviđeno dokumentacijom za nadmetanje, Posebnim uvjetima može se odrediti dodatni sadržaj vremenskog plana.
3. Vremenski plan mora omogućiti usporedbu planiranog napredovanja i redoslijeda aktivnosti sa stvarnim napredovanjem. Izvođač mora na gradilištu držati presliku vremenskog plana i ažurirane podatke o napredovanju, koji moraju biti dostupni Naručitelju i Nadzornom inženjeru.
4. Ako Izvođač odstupa od izvođenja radova i rokova iz vremenskog plana dužan je dostaviti Nadzornom inženjeru ažurirani vremenski plan gdje se navode izmijenjene metode i radnje koje Izvođač predlaže kako bi se ubrzalo napredovanje i postiglo dovršenje unutar ugovorenog roka.
5. Izvođač je dužan obavijestiti Nadzornog inženjera o svim okolnostima koje bi mogle   
   uzrokovati kašnjenje. Obavijest mora sadržavati pojedinosti o mogućim razlozima i pretpostavljenom trajanju kašnjenja.

## **ČLANAK 22. PRODULJENJE ROKA ZA IZVRŠENJE OBVEZA**

1. Rok za izvršenje obveza koje čine predmet Ugovora može se produljiti:
2. u slučajevima u kojima je Izvođač zbog više sile ili drugog događaja koji ima značenje promijenjenih okolnosti nastalih nakon sklapanja Ugovora, koje se nisu mogle predvidjeti, bio spriječen izvoditi radove prema vremenskom planu. Razlogom produljenja roka završetka radova mogu biti samo one promijenjene okolnosti koje Izvođač nije sam uzrokovao.
3. za broj dana za koji zbog nepovoljnih vremenskih prilika nije bilo moguće izvoditi pojedine vrste radova u skladu sa planom iz članka 21. Općih uvjeta Ugovora, a koji odgovara trajanju prekida radova upisanom u građevinski dnevnik. Nepovoljne vremenske prilike se utvrđuju evidencijom meteoroloških uvjeta tijekom izvođenja radova, ovjerenih po Nadzornom   
   inženjeru u građevinskom dnevniku, a specifično za radove koji su se u tom trenutku planirali izvoditi, a što je propisano normama ili tehničkom uputom za izvođenje predmetnih radova.
4. ako Naručitelj, odnosno Nadzorni Inženjer, izda nalog o obustavi radova koja nije uzrokovana krivnjom Izvođača sukladno članku 25. Općih uvjeta Ugovora, za broj dana koji odgovara trajanju obustave.
5. ako nastupi neki od uzroka kašnjenja koji daje pravo Izvođaču na produljenje roka za izvršenje obveza prema bilo kojem članku Ugovora.
6. zbog bilo kojeg kašnjenja kojeg je uzrokovao Naručitelj ili osobe za koje on odgovara.
7. Zahtjev za produljenje roka za izvršenje obveza podnosi se odmah po nastanku okolnosti na kojima se temelji zahtjev, odnosno saznanju za predmetne okolnosti, a može se podnijeti najkasnije do isteka ugovorenog roka za izvršenje. Zahtjev se podnosi Nadzornom inženjeru radi davanja mišljenja sukladno članku 44. Općih uvjeta. U zahtjevu je potrebno opisati okolnosti na kojima se on temelji te dostaviti dokaze takvih navoda. Uz zahtjev se dostavlja revidirani vremenski plan iz kojeg je vidljiv novi rok završetka radova . U slučaju osnovanosti zahtjeva pristupa se izmjeni Ugovora sukladno članku 44.Općih uvjeta.
8. Radi procjene pojave iznimno nepovoljnih temperatura, oborina i vjetra, normalni uvjeti u pogledu temperature, oborina i vjetra definiraju se kao desetogodišnji mjesečni prosjek tih parametara, izmjereno u nekoj meteorološkoj stanici u blizini lokacije gradilišta. Radi evidencije pojave nepovoljnih klimatskih uvjeta za jedan od tih parametara Izvođač je dužan tražiti podatke o temperaturi, oborinama ili vjetru od najbliže meteorološke stanice. U svojoj procjeni, Nadzorni inženjer će uzeti u obzir iznimni i uobičajeni karakter nepovoljnih klimatskih uvjeta i njihovog mogućeg negativnog učinka na kritičnu stazu radova i rok izvođenja/završetka radova. Klimatske specifičnosti određenog podneblja smatrat će se uzetima u obzir prilikom pripreme ponude Izvođača radova i neće se moći smatrati vremenskim neprilikama jer je mogućnost pojave istih Izvođač trebao uzeti u obzir prilikom pripreme vremenskog plana iz članka 21. Općih uvjeta.

## **ČLANAK 23. UGOVORNA KAZNA**

1. Ako Izvođač svojom krivnjom zakasni s ispunjenjem obveza koje čine predmet Ugovora te prekorači ugovoreni rok za ispunjenje ili obvezu ispuni neuredno, Naručitelj je ovlašten naplatiti ugovornu kaznu za svaki započeti dan kašnjenja, odnosno neurednog ispunjenja pa do urednog ispunjenja obveze. Dnevni iznos ugovorne kazne je 1‰ od ugovorene cijene radova, s time da ugovorna kazna ne može prijeći 10% ugovorene cijene radova. Pravo Naručitelja na ugovornu kaznu ne utječe na ostala prava koja ima po Ugovoru.
2. Ugovorna kazna u smislu prethodnog stavka teče od proteka roka za izvršenje obveza koje čine predmet Ugovora do dana stvarnog izvršenja obveza u skladu s Ugovorom navedenog u potvrdi o preuzimanju.
3. Ugovorna kazna ne oslobađa Izvođača obveze da dovrši radove ili od bilo koje druge   
   ugovorne obveze.
4. Ako je Naručitelj stekao pravo na naplatu ugovorne kazne u iznosu od 10% ugovorene cijene radova može, nakon slanja obavijesti Izvođaču, aktivirati jamstvo za uredno ispunjenje Ugovora. Neovisno o pravu na aktivaciju jamstva za uredno ispunjenje Ugovora, Naručitelj može:
5. raskinuti Ugovor
6. odrediti novi rok za izvršenje obveza
7. sklopiti ugovor o izvođenju radova s trećom osobom u kojem slučaju je Izvođač dužan nadoknaditi štetu koja Naručitelju nastane zbog sklapanja novog ugovora o izvođenju radova, uključujući naknadu troška koji nastane zbog razlike u vrijednosti nabave.
8. Ako je Naručitelj stekao pravo na ugovornu kaznu dužan je pridržati pravo na ugovornu kaznu prilikom izdavanja potvrde o preuzimanju radova.
9. Ugovornu kaznu Naručitelj može naplatiti prijebojem s bilo kojim dospjelim iznosom dugovanim Izvođaču ili naplatom jamstva za uredno ispunjenje Ugovora.

## **ČLANAK 24. USPORENO IZVOĐENJE RADOVA**

1. Ako se zbog razloga za koje nije odgovoran Izvođač, radovi izvode usporeno u odnosu na dinamiku izvođenja radova prikazanu u vremenskom planu izvođenja radova, Izvođač ima pravo na:
2. produljenje roka za svako takvo usporeno izvođenje radova, ako završetak radova kasni ili će kasniti, i
3. plaćanje stvarnih troškova koje je pretrpio zbog usporenog izvođenja radova koje uzrokuje kašnjenje sa završetkom radova.
4. Stvarnim troškovima koje je Izvođač pretrpio zbog usporenog izvođenja radova, smatraju se samo troškovi produžetka jamstava i polica osiguranja za razdoblje produljenja roka izvođenja radova.
5. Izvođač nema pravo na naknadu izmakle dobiti.

## **ČLANAK 25. OBUSTAVA**

1. Naručitelj ili Nadzorni inženjer po nalogu Naručitelja, mogu u svako doba naložiti privremenu obustavu radova ili dijela radova. Po primitku naloga Izvođač će obustaviti izvršavanje Ugovora ili bilo kojeg dijela Ugovora za vrijeme te na način naveden u nalogu. Obustava će nastupiti s danom primitka naloga ili kasnije, na dan naveden u nalogu. Naručitelj, odnosno Nadzorni inženjer, nije dužan navesti razloge obustave radova.
2. U slučaju sumnje da su u postupku nabave ili izvršavanja Ugovora počinjene nepravilnosti ili prijevare, može se obustaviti izvršavanje Ugovora uključujući i plaćanja kako bi se utvrdilo da li je došlo do počinjenja takvih nepravilnosti ili prijevara. Ako se utvrdi da nepravilnosti ili prijevare nisu počinjene, Ugovor će se nastaviti izvršavati čim će to biti moguće.
3. Tijekom obustave Izvođač je dužan konzervirati radove, odnosno dužan je zaštiti radove od   
   propadanja i oštećenja na tehnički prikladan i ispravan način, zaštiti i osigurati radove na koje   
   se predmetna obustava odnosi od uništenja, gubitka ili oštećenja te uskladištiti, zaštiti i   
   osigurati opremu u skladu s danim uputama.
4. Ako je Izvođač odgovoran za obustavu radova Naručitelj ima pravo na naknadu štete koja mu   
   je nastala zbog obustave radova kao i na naplatu ugovorne kazne zbog zakašnjenja u izvršenju   
   obveza do kojeg je došlo zbog obustave radova. Svoja potraživanja Naručitelj može naplatiti   
   putem jamstva za uredno ispunjenje ugovora ili prijebojem s dospjelim iznosima dugovanim   
   Izvođaču.
5. Ugovorne strane će zapisnički utvrditi stanje gradilišta u roku od 15 dana od dana zaprimanja naloga o obustavi radova. Po prestanku obustave Izvođač i Nadzorni inženjer će zajedno pregledati radove na koje se odnosila obustava.
6. Čim to bude moguće, Naručitelj, odnosno Nadzorni inženjer, će naložiti Izvođaču da nastavi s   
   izvođenjem radova ili istog obavijestiti o nemogućnosti nastavka izvršavanja i raskidu Ugovora.
7. Ako Izvođač, koji nije odgovoran za obustavu, ima troškove zbog toga što je postupio prema   
   danim uputama i/ili zbog ponovnog nastavka radova Izvođač ima pravo na:
8. produljenje roka izvršenja za svako takvo zakašnjenje ako dovršenje kasni ili će kasniti, i
9. plaćanje stvarnih troškova koje je Izvođač pretrpio zbog obustave radova.
10. Stvarnim troškovima koje je Izvođač pretrpio zbog obustave, smatraju se troškovi produžetka   
    jamstava i polica osiguranja za razdoblje produljenja roka izvođenja radova. Stvarnim   
    troškovima koje je Izvođač pretrpio zbog obustave smatraju se i troškovi demobilizacije i mobilizacije na gradilištu zbog obustave radova te troškovi konzerviranja radova sukladno prethodnom članku kao i troškovi čuvarske službe za vrijeme obustave radova.
11. Izvođač može izvršiti demobilizaciju gradilišta u slučaju obustave radova samo uz pisanu   
    suglasnost Naručitelja, a ponovnu mobilizaciju je dužan izvršiti u roku od najviše 15 dana od   
    primitka odluke Naručitelja, odnosno Nadzornog inženjera, o ukidanju obustave radova te   
    naloga o ponovnom početku izvođenja radova.
12. Izvođač nema pravo na naknadu izmakle dobiti ili naknadu troškova gradilišta te gradilišnog   
    osoblja.
13. U slučaju postavljanja zahtjeva za naknadom troška iz ovog članka Izvođač je takav zahtjev   
    dužan postaviti čim su predmetni troškovi nastali, a najkasnije u roku od 15 dana od nastanka   
    troška. Zahtjev mora biti obrazložen i popraćen odgovarajućim dokazima o stvarno nastalim   
    troškovima te se upućuje Nadzornom inženjeru na davanje mišljenja, a u slučaju osnovanosti   
    zahtjeva pristupa se izmjeni Ugovora, sve sukladno članku 44.Općih uvjeta.

# IZVJEŠTAJI O NAPREDOVANJU RADOVA I ISPITIVANJA TIJEKOM GRADNJE

## **ČLANAK 26. IZVJEŠTAJI O NAPREDOVANJU RADOVA**

1. Izvođač će sastavljati mjesečne izvještaje o napredovanju i dostavljati ih Nadzornom   
   inženjeru. Prvi izvještaj pokriva period do kraja prvog kalendarskog mjeseca nakon datuma početka radova, ako je od početka radova pa do kraja kalendarskog mjeseca proteklo 15 dana ili više. Izvještaji će se nakon toga dostavljati mjesečno, do 5-og u mjesecu za prethodni kalendarski mjesec. Izvještaji će se dostavljati sve dok Izvođač ne dovrši sve radove za koje se zna da su preostali na dan dovršenja i koji je naveden u potvrdi o preuzimanju.
2. Svaki izvještaj će sadržavati:
3. dijagrame i detaljan opis napredovanja radova u mjesecu na koji se izvještaj odnosi i plan napredovanja radova za sljedeći mjesec,
4. fotografije koje pokazuju fazu izrade i napredovanje radova na gradilištu,
5. usporedbe stvarnog i planiranog napredovanja za stavke plana koje su u kašnjenju (u slučaju kašnjenja) sa svim pojedinostima o svim događajima ili okolnostima koje bi mogle ugroziti dovršenje u skladu s Ugovorom, kao i mjere koju su prihvaćene (ili će se prihvatiti) da se izbjegne kašnjenje.

## **ČLANAK 27. ISPITIVANJA**

1. Izvođač je dužan o svom trošku provesti, odnosno osigurati provođenje, svih prethodnih i tekućih ispitivanja kojima se dokazuje kvaliteta materijala, opreme i izvedenih radova, a koja su određena Ugovorom, odnosno tehničkim normama određenim glavnim projektom ili važećim standardima i primjenjivim propisima o gradnji.
2. Vrijeme i mjesto ispitivanja radova, odnosno dijela radova, materijala i opreme Izvođač će dogovoriti s Nadzornim inženjerom.
3. U slučaju da smatra potrebnim Nadzorni inženjer može naložiti Izvođaču ponavljanje   
   ispitivanja ili provođenje dodatnih ispitivanja. U slučaju da ponovljena i/ili dodatna ispitivanja pokažu da ispitivani radovi, dijelovi radova, oprema te materijali nisu u skladu s Ugovorom troškove tih ispitivanja snosi Izvođač. Naručitelj može u svako doba zatražiti provođenje kontrolnih ispitivanja o svom trošku. Međutim ako se takvim ispitivanjima utvrdi nedostatak u kvaliteti materijala, opreme i/ili izvedenih radova trošak ponovljenog kontrolnog ispitivanja snosi Izvođač.
4. Po ispitivanjima provedenim od strane nezavisnih ovlaštenih osoba Izvođač je bez odgode dužan dostaviti Nadzornom inženjeru izvještaje o provedenim ispitivanjima potvrđene od strane navedenih ovlaštenih osoba. U slučaju kada se radi o ispitivanjima koje provodi sam, Izvođač će predmetne izvještaje bez odgode dostaviti na potvrdu Nadzornom inženjeru koji će na poleđini izvještaja potvrditi Izvođačevu potvrdu o ispitivanju ili će mu izdati potvrdu.
5. Ako se po provedenim ispitivanjima utvrde nedostaci i/ili nesukladnost s Ugovorom, Nadzorni Inženjer može odbiti radove, dijelove radova, opremu i materijale s nedostacima. U tom slučaju Nadzorni inženjer će dostaviti obavijest Izvođaču s navođenjem razloga odbijanja te nalogom Izvođaču za otklanjanje nedostataka s naznačenim rokom otklanjanja nedostataka i radnjama koje je potrebno poduzeti. Izvođač je dužan postupiti po nalogu i otkloniti nedostatke u naloženom roku te osigurati da je neprihvaćeni dio radova usklađen s Ugovorom.

# PREGLED I PREUZIMANJE RADOVA

## **ČLANAK 28. OBILAZAK RADOVA**

1. Radovi su spremni za preuzimanje po njihovom dovršetku sukladno Ugovoru i primjenjivim propisima. Izvođač će pisanim putem obavijestiti Nadzornog inženjera najkasnije 14 dana prije datuma kada će Radovi i dokumentacija koja se traži po Zakonu po Izvođačevom mišljenju biti spremni za podnošenje zahtjeva za izdavanje uporabne dozvole i zatražiti prijavljivanje tehničkog pregleda. Temeljem zahtjeva Izvođača Nadzorni inženjer će u roku 14 dana nakon što primi obavijest Izvođača, dati mišljenje o spremnosti radova za tehnički pregleda i u slučaju pozitivnog mišljenja izdati uputu Naručitelju da podnose zahtjev za izdavanje uporabne dozvole. Naručitelj će zatražiti izdavanje uporabne dozvole za Radove unutar 7 dana od dana primitka potvrde Inženjera.
2. Ukoliko su radovi spremni za podnošenje zahtjeva za izdavanje uporabne dozvole, u svrhu obilaska radova Nadzorni inženjer saziva primopredajno povjerenstvo, te poduzima druge radnje potrebne za pregled radova. Obilazak radova mora se održati što prije, a najkasnije do datuma na koji je sazvan tehnički pregled.
3. Obilasku radova osim članova primopredajnog povjerenstva prisustvuju Izvođač i Nadzorni inženjer. O obilasku radova sastavlja se zapisnik koji sadrži osnovne podatke o Ugovoru, vrijednosti Ugovora, ugovorenim rokovima, primopredajnom povjerenstvu, prisutnim predstavnicima Izvođača i podugovaratelja radova (ako su prisutni podugovaratelji), nadzornim inženjerima, mjestu, datumu i vremenu obilaska radova te preuzetim dokumentima (projektna, atestna i gradilišna dokumentacija) ukoliko je primjenjivo. U zapisniku se navodi zatečeno stanje radova, odnosno nedostaci radova, ako ih ima. Ako je primjenjivo, u zapisnik se bilježe referentni podaci o aktu kojim se dozvoljava gradnja te potreba sazivanja tehničkog pregleda u svrhu izdavanja uporabne dozvole ako je isto predviđeno aktom kojim se dozvoljava gradnja. Predmetni zapisnik potpisuju članovi primopredajnog povjerenstva, Nadzorni inženjer i Izvođač.
4. Ako se prilikom obilaska radova utvrde manji nedostaci Nadzorni inženjer naložit će Izvođaču otklanjanje predmetnih nedostataka u primjerenom roku. Predmetni nalog Nadzornog inženjera navodi se u zapisniku o obilasku radova iz stavka 3. ovog članka. Pod manjim nedostacima smatraju se nedostaci koji su takve prirode da ne ugrožavaju funkciju, odnosno korištenje objekta niti podnošenje zahtjeva za izdavanje uporabne dozvole. Ako rok za otklanjanje utvrđenih nedostataka pada iza preuzimanja radova, obveza izvođača prenosi se u jamstveni rok. Ako Izvođač ne otkloni nedostatke u naloženom roku Naručitelj je ovlašten koristiti se svim pravima po osnovi odgovornosti za materijalne nedostatke te aktivirati jamstvo za uredno izvršenje ugovora odnosno jamstvo za otklanjanje nedostataka u jamstvenom roku, ovisno što je primjenjivo.

## **ČLANAK 29. PREUZIMANJE RADOVA**

1. Preuzimanje radova vrši se izdavanjem potvrde o preuzimanju sukladno odredbama ovog članka.
2. Radovi će biti preuzeti, a Naručitelj će potpisati Potvrdu o preuzimanju za Radove unutar 7 dana nakon uspješno provedenog tehničkog pregleda. Da se izbjegne zabuna, 7 dana se broji od dana kada je Naručitelj primio zapisnik o tehničkom pregledu koji je sastavilo povjerenstvo za tehnički pregled, navodeći u njemu da se za izvedene Radove može izdati Uporabna dozvola.
3. Potvrda o preuzimanju izdaje se u obliku obrasca koji čini sastavni dio Ugovora. Osim Nadzornog inženjera potvrdu o preuzimanju potpisuje i Naručitelj, ali je za stvaranje učinka preuzimanja radova mjerodavan isključivo potpis Naručitelja. Potvrdu o preuzimanju Izvođaču dostavlja Nadzorni inženjer uz popratni dopis. U potvrdi se navodi datum dovršetka radova koji u slučaju kada su radovi izvedeni sukladno Ugovoru i primjenjivim propisima odgovara datumu kada je Naručitelj primio zapisnik o tehničkom pregledu koji je sastavilo povjerenstvo za tehnički pregled, navodeći u njemu da se za izvedene Radove može izdati Uporabna dozvola. Prekoračenje između ugovorenog roka za dovršetak radova i datuma dovršetka radova navedenog u potvrdi o preuzimanju smatra se kašnjenjem te je Naručitelj ovlašten na ugovornu kaznu sukladno članku 23. Općih uvjeta. Danom preuzimanja radova smatra se dan izdavanja potvrde o preuzimanju.

## **ČLANAK 30. KORIŠTENJE RADOVA**

1. Naručitelj, odnosno Korisnik neće koristiti radove niti jedan njihov dio prije izdavanja potvrde o preuzimanju. Ako Naručitelj, odnosno Korisnik, koristi radove, odnosno njihov dio, prije preuzimanja radova, smatrat će se da je dio radova koji je korišten preuzet s datumom početka korištenja. Nadzorni inženjer će izdati potvrdu o preuzimanju za navedeni dio na zahtjev Izvođača.
2. Posebnim uvjetima se može predvidjeti privremeno korištenje radova, odnosno dijela radova, koje se neće smatrati preuzimanjem radova.

# OBVEZE NAKON PREUZIMANJA RADOVA

## **ČLANAK 31. OKONČANI OBRAČUN**

1. Okončani obračun vrši se nakon izdavanja potvrde o preuzimanju radova. Po utvrđenom okončanom obračunu Izvođač podnosi okončanu situaciju uz koju će dostaviti preslike svih listova ovjerene građevinske knjige. Okončanu situaciju Izvođač podnosi Nadzornom inženjeru u 6 primjeraka.
2. Ovjera i plaćanje predmetne okončane situacije vrši se u postupku i rokovima određenim člankom 40. Općih uvjeta. Ako Izvođač i Nadzorni inženjer ne postignu dogovor oko pojedinih iznosa u okončanoj situaciji Nadzorni inženjer će odrediti nesporni iznos za isplatu te će se podnesena situaciju u tom slučaju smatrati privremenom, a Izvođač će okončanu situaciju podnijeti po okončanju spora sukladno članku 51. Općih uvjeta.
3. Po potpisanoj okončanoj situaciji ugovorne strane nemaju nikakvih daljnjih međusobnih potraživanja osim onih koji po prirodi Ugovora i dalje postoje (npr. pravo na regres zbog popravljanja šteta trećim osobama, otklanjanje nedostataka i sl.).

## **ČLANAK 32. JAMSTVENI ROK**

1. Izvođač jamči za kvalitetu ugovorenih radova i odgovara za nedostatke u izvedenim radovima u razdoblju od dvije godine od izdavanja potvrde o preuzimanju. Predmetna odgovornost odnosi se i na nedostatke koji se utvrde prilikom obilaska radova i provedbe tehničkog pregleda građevine kada isti ne utječu na izdavanje uporabne dozvole, a za vrijeme trajanja jamstvenog roka, ako se radi o nedostatku za koji Izvođač odgovara. Posebnim uvjetima može se odrediti dulje ili kraće trajanje jamstvenog roka od onog određenog odredbama ovog članka.
2. O uočenim nedostacima Izvođač će biti obaviješten što je prije moguće, a najkasnije u roku od mjesec dana od otkrivanja nedostatka. Izvođač je dužan otkloniti prijavljene nedostatke u roku od 8 dana od primitka zahtjeva Naručitelja ili u dužem primjerenom roku kojeg odredi Naručitelj u svojem zahtjevu. U slučaju da Izvođač ne postupi po zahtjevu Naručitelja i otkloni nedostatke, Naručitelj je ovlašten koristiti se svim pravima predviđenim primjenjivim propisima, a u slučaju manjeg nedostataka ujedno može otkloniti nedostatak sam ili pomoću trećih na račun Izvođača.
3. Zahtjeve po osnovi odgovornosti Izvođača za vrijeme jamstvenog roka ovlašten je u ime Naručitelja postavljati i Nadzorni inženjer.
4. U slučaju neizvršenja, odnosno neurednog izvršenja obveza Izvođača u jamstvenom roku Naručitelj je ovlašten na aktivaciju jamstva za otklanjanje nedostataka u jamstvenom roku.

## **ČLANAK 33. ODGOVORNOST ZA BITNE ZAHTJEVE ZA GRAĐEVINU**

1. Izvođač odgovara za nedostatke građevine koji se tiču ispunjavanja zakonom određenih bitnih zahtjeva za građevinu u razdoblju od deset godina od predaje i primitka radova, sve sukladno važećem Zakonu o obveznim odnosima. Tijekom navedenog razdoblja Izvođač odgovara i za nedostatke zemljišta na kojem je podignuta građevina, osim ako elaboratom o geotehničkim istražnim radovima ili drugom odgovarajućom ispravom nije utvrđeno da je zemljište podobno za građenje, a tijekom građenja se nisu pojavile okolnosti koje dovode u sumnju osnovanost navedenih isprava.

## **ČLANAK 34. POTVRDA O UREDNOM IZVRŠENJU UGOVORNIH OBVEZA**

1. U roku od najviše 7 dana od dana isteka jamstvenog roka predstavnici Naručitelja u prisutnosti Nadzornog inženjera ukoliko je primjenjivo i predstavnika Izvođača vrše terenski obilazak radova kako bi se utvrdilo da nema neotklonjenih nedostataka te se o istome sastavlja zapisnik na osnovu kojeg se izdaje potvrda o urednom izvršenju ugovornih obveza.
2. Naručitelj izdaje potvrdu u roku od 30 dana od terenskog obilaska radova iz prethodnog članka u slučaju urednog izvršenja ugovornih obveza i otklanjanja svih nedostataka, odnosno u roku od 30 dana od otklanjanja svih nedostataka o kojima je Izvođač uredno obaviješten prije isteka jamstvenog roka. U potvrdi će se navesti dan s kojim se smatra da je Izvođač ispunio sve svoje ugovorne obveze. Dan ispunjenja obveza odgovara danu isteka jamstvenog roka, odnosno danu otklanjanja posljednjeg nedostatka. Osim dana ispunjenja obveze potvrda najmanje sadrži sljedeće podatke: vrijednost izvedenih radova, datum dovršetka radova te njihovog preuzimanja.

# JAMSTVA

## **ČLANAK 35. JAMSTVO ZA UREDNO IZVRŠAVANJE UGOVORA**

1. Osim ako nije drugačije navedeno u dokumentaciji o nabavi i Posebnim uvjetima,   
   Izvođač će dostaviti Naručitelju jamstvo za uredno izvršavanje ugovora, ako je moguće   
   prilikom dostave potpisanog primjerka Ugovora ili najkasnije u roku od 10 dana od sklapanja Ugovora. Jamstvo za uredno ispunjenje ugovora predstavlja osiguranje Naručitelju za slučaj povrede ugovornih obveza od strane Izvođača. Jamstvo iznosi 10% ugovorene cijene radova. Jamstvo mora biti valjano najmanje 60 dana od isteka ugovorenog roka za izvođenje radova.
2. Oblik i uvjeti jamstva za uredno ispunjenje ugovora kojeg je obvezan dostaviti Izvođač određuju se dokumentacijom o nabavi i Posebnim uvjetima. Ako se kao jamstvo traži bankarska garancija ona mora biti neopoziva, bezuvjetna, na „prvi poziv“ i „bez prigovora“.
3. U slučaju sklapanja ugovora sa zajednicom gospodarskih subjekata jamstvo za uredno izvršavanje ugovora dostavlja bilo koji član iz zajednice ponuditelja u cijelosti i u traženom obliku.
4. U slučaju propusta Izvođača da dostavi jamstvo za uredno ispunjenje ugovora u roku iz stavka 1. ovog članka, Naručitelj može raskinuti Ugovor i naplatiti Izvođačevo jamstvo za ozbiljnost ponude.
5. Nikakva plaćanja neće biti izvršena u korist Izvođača prije dostave jamstva. Ako Izvođač ne završi ugovorene radove u roku za izvođenje radova, obvezan je Naručitelju dostaviti novo jamstvo iz stavka 1. ovog članka i to za naredno razdoblje u kojem će završiti ugovorne radove. Novo jamstvo je Izvođač dužan dostaviti najkasnije 15 dana prije isteka roka važenja jamstva iz stavka 1. ovog članka. Ako Izvođač ne dostavi novo jamstvo u navedenom roku, Naručitelj će, neovisno o tome da li u tom trenutku postoje dospjela potraživanja Naručitelja prema Izvođaču, naplatiti jamstvo iz stavka 1. ovog članka u punom iznosu, te ima pravo raskinuti Ugovor.
6. U slučaju da Izvođač ne može iz opravdanih razloga dostaviti novo jamstvo iz stavka 5. ovog članka u roku iz istog stavka, Naručitelj neće isplatiti nepodmirene obveze po Ugovoru, u ukupnom iznosu jamstva iz stavka 1. Na zadržana sredstva Izvođač nema pravo obračunavati zatezne kamate. Nakon dostavljanja jamstva iz stavka 5., Naručitelj će isplatiti zadržana sredstva.
7. Ako za vrijeme trajanja Ugovora fizička ili pravna osoba koja daje jamstvo prestane biti sposobna jamčiti za uredno ispunjenje Ugovora, Izvođač mora dostaviti novo jamstvo pod istim uvjetima koje sadrži prethodno jamstvo. Ako Izvođač ne dostavi novo jamstvo, Naručitelj može zadržati nepodmirene iznose po Ugovoru u ukupnom iznosu jamstva iz stavka 1. ovog članka ili raskinuti Ugovor.
8. Jamstvo za uredno izvršavanje ugovora Naručitelj ima pravo naplatiti u sljedećim slučajevima:
9. u slučaju svake povrede ugovorne obveze od strane Izvođača zbog koje Naručitelju nastane šteta i to u iznosu visine nastale štete sa pripadajućim kamatama,
10. u slučaju neproduljena jamstva sukladno odredbama ovog članka i to u punom iznosu istog jamstva, bez obveze vraćanja naplaćenog iznosa,
11. radi naplate ugovorne kazne zbog zakašnjenja Izvođača u ispunjenju svojih obveza koje čine predmet Ugovora, i to u visini ugovorne kazne,
12. u slučaju povrede Ugovora od strane Izvođača koja može dovesti do raskida Ugovora, kao i u slučaju raskida Ugovora, i to u punom iznosu jamstva,
13. u drugim slučajevima, radi naplate potraživanja koja Naručitelj ima prema Izvođaču u svezi sa ovim Ugovorom do visine iznosa koje Naručitelj potražuje,
14. u slučaju neopravdanog propusta Izvođača da dostavi sukladno Ugovoru jamstvo za otklanjanje nedostataka u jamstvenom roku, u punom iznosu;
15. u slučaju propusta Izvođača da otkloni manje nedostatke utvrđene prilikom obilaska radova u određenom roku; u visini procjene vrijednosti nedostataka od strane Nadzornog inženjera,
16. uvijek kada je to predviđeno ostalim odredbama ovog Ugovora.
17. Prije postavljanja zahtjeva za naplatom jamstva za uredno ispunjenje ugovora, Naručitelj će o svojoj namjeri obavijestiti Izvođača i u toj obavijesti navesti razlog aktivacije jamstva.
18. Jamstvo za uredno ispunjenje ugovora bit će vraćeno u roku od 60 dana od dana izdavanja potvrde o preuzimanju uz uvjet da je Izvođač dostavio jamstvo za otklanjanje nedostataka u jamstvenom roku.

## **ČLANAK 36. JAMSTVO ZA OTKLANJANJE NEDOSTATAKA U JAMSTVENOM ROKU**

1. Izvođač jamči za ugovornu kvalitetu izvedenih radova, odnosno za otklanjanje nedostataka u jamstvenom roku sukladno članku 32. Općih uvjeta.
2. Osim ako je drugačije navedeno u dokumentaciji za nadmetanje i Posebnim uvjetima, Izvođač je obvezan Naručitelju u roku od 15 dana od zaprimanja potvrde o preuzimanju dostaviti jamstvo za otklanjanje nedostataka u jamstvenom roku. Jamstvo iznosi 10 % od ugovorene cijene radova.
3. Jamstvo za otklanjanje nedostataka u jamstvenom roku mora imati rok važenja 70 dana od isteka jamstvenog roka iz stavka 1. ovog članka i bit će vraćeno u roku od 30 dana od dana izdavanja potvrde o urednom izvršenju ugovornih obveza.
4. Oblik i uvjeti jamstva za otklanjanje nedostataka u jamstvenom roku kojeg je obvezan   
   dostaviti Izvođač određuju se dokumentacijom za nadmetanje i Posebnim uvjetima. Ako se kao jamstvo traži bankarska garancija ona mora biti neopoziva, bezuvjetna, na „prvi poziv“ i „bez prigovora“.
5. Jamstvo za otklanjanje nedostataka u jamstvenom roku predstavlja osiguranje Naručitelju za slučaj da Izvođač u jamstvenom roku ne ispuni obveze otklanjanja nedostataka koje ima po osnovi jamstva ili s naslova naknade štete. Naručitelj ima pravo zatražiti aktivaciju jamstva za sve iznose za koje davatelj jamstva odgovara u skladu s izdanim jamstvom zbog propusta Izvođača da popravi nedostatke ili naknadi štetu, u skladu s odredbama jamstva i do visine iznosa na koje ono glasi. Prije postavljanja zahtjeva za naplatom jamstva za otklanjanje nedostataka u jamstvenom roku Naručitelj će o svojoj namjeri obavijestiti Izvođača i u toj obavijesti navesti razlog aktivacije jamstva.
6. Ako za vrijeme trajanja Ugovora fizička ili pravna osoba koja daje jamstvo prestane biti sposobna jamčiti za otklanjanje nedostataka u jamstvenom roku, Izvođač mora dostaviti novo jamstvo pod istim uvjetima koje sadrži prethodno jamstvo. Ako Izvođač ne dostavi novo jamstvo, Naručitelj može zadržati nepodmirene iznose, ako takvih iznosa ima, ili raskinuti Ugovor.
7. U slučaju da Izvođač ne može iz opravdanih razloga dostaviti novo jamstvo iz prethodnog stavka ovog članka u naznačenom roku, Naručitelj neće isplatiti nepodmirene obveze po Ugovoru, u ukupnom iznosu jamstva iz stavka 2. Na zadržana sredstva Izvođač nema pravo obračunavati zatezne kamate. Nakon dostavljanja jamstva, Naručitelj će isplatiti zadržana sredstva.
8. U slučaju sklapanja ugovora sa zajednicom ponuditelja jamstvo za otklanjanje nedostataka u jamstvenom roku može dostaviti bilo koji član iz zajednice ponuditelja u punom iznosu i traženom obliku.

# CIJENA I PLAĆANJE IZVEDENIH RADOVA

## **ČLANAK 37. DOSTATNOST CIJENE IZ PONUDE**

1. Izvođač odgovara za točnost i potpunost svoje ponude te je prilikom njezinog podnošenja bio dužan uzeti u obzir sve što je potrebno za uredno izvršenje ugovornih obveza te u ponuđenu cijenu uključiti sve troškove povezane s urednim izvršenjem predmeta Ugovora.
2. Budući da se smatra kako je Izvođač svoje cijene utvrdio na temelju vlastitih kalkulacija, poslovanja i procjena, isti će bez prava na dodatnu naknadu izvršiti sve radove koji su predmet neke od stavki iz njegove ponude, a za koje nije naveo jediničnu ni paušalnu cijenu.

## **ČLANAK 38. NEPROMJENJIVOST CIJENE**

1. Ugovorene jedinične cijene su nepromjenjive.
2. Ugovorna cijena neće se mijenjati zbog promjene cijene elemenata temeljem kojih je određena   
   cijena, osim u slučaju kada je tako određeno prisilnim zakonskim odredbama.

## **ČLANAK 39. OPĆE ODREDBE O PLAĆANJU**

1. Naručitelj vrši plaćanja u valuti određenoj Posebnim uvjetima na bankovni račun kojeg je Izvođač naveo u svojoj ponudi i koji je naveden u Posebnim uvjetima, te na bankovni račun članova zajednice ponuditelja naznačen u Posebnim uvjetima, ako su članovi zajednice ponuditelja predviđeni Ugovorom. Izvođač je bez odgode dužan obavijestiti Naručitelja o svakoj promjeni svojeg bankovnog računa, odnosno bankovnog računa člana/ova zajednice ponuditelja ako su navedeni.
2. Naručitelj će plaćanje izvršiti prema ovjerenim privremenim i okončanim situacijama u roku od 60 dana od dana zaprimanja valjanog računa, pri čemu se valjanim računom smatra račun izrađen i naručitelju dostavljen na način u potpunosti sukladan važećim zakonskim odredbama u smislu odredbi Zakona o elektroničkom izdavanju računa u javnoj nabavi (NN 94/18) dostupnog na poveznici: <https://narodne-novine.nn.hr/clanci/sluzbeni/2018_10_94_1817.html> i ostalih relevantnih propisa važećih u trenutku izdavanja pojedinog računa za čitavo vrijeme trajanja ugovora. Ukoliko zbog propusta ponuditelja u izradi i/ili pravovremenoj dostavi valjanog računa bilo koja stranka (pravna ili fizička osoba) iz čl. 14 Zakona o elektroničkom izdavanju računa u javnoj nabavi (NN 94/18) bude oštećena, odnosno kažnjena novčanom kaznom, ponuditelj je svakoj oštećenoj stranci dužan u potpunosti nadoknaditi nastalu štetu u zadanom roku.
3. U slučaju da račun/situacija nije prikladan za plaćanje jer ne sadrži sve potrebne elemente ili Izvođač nije dostavio dokumentaciju određenu Ugovorom, Naručitelj ili Nadzorni inženjer će o istom obavijestiti Izvođača i zatražiti dostavu ispravnog računa/situacije i dokumentacije koja nedostaje. Izvođač je dužan izvršiti potrebne ispravke i dopune u roku od 30 dana od primitka takvog zahtjeva. U slučaju postavljanja zahtjeva za ispravkom i dopunom računa/situacije rokovi ovjere i plaćanja određeni narednim odredbama prestaju teći i nastavljaju se od trenutka zaprimanja urednog i potpunog računa/situacije. Danom plaćanja smatrat će se dan kad je banka Izvođača zaprimila novčanu doznaku u korist Izvođača odnosno člana zajednice ponuditelja ili nalog (virman) Naručiteljeve banke kojim odobrava računu vjerovnika iznos naznačen u nalogu.
4. U slučaju sumnje da su postupci nadmetanja ili izvršenje Ugovora bili zahvaćeni   
   nepravilnostima ili prijevarom koja se može pripisati Izvođaču, Naručitelj može, uz obustavu izvršavanja Ugovora u skladu s člankom 25. Općih uvjeta, obustaviti izvršenje plaćanja. U slučaju utvrđenja nepravilnosti ili prijevare u postupku nadmetanja ili izvršenja Ugovora, Naručitelj može, uz raskid Ugovora, odbiti izvršiti daljnja plaćanja i/ili zatražiti povrat već plaćenih iznosa sukladno primjenjivom zakonodavstvu Europske unije i Republike Hrvatske.

## **ČLANAK 40. IZDAVANJE, OVJERA I PLAĆANJE SITUACIJA**

1. Izvedeni radovi obračunavat će se na osnovi izmjere stvarno izvedenih količina radova, te sukladno količinama ovjerenim u građevinskoj knjizi, po jediničnim cijenama iz Ugovora.
2. Izvedene i ovjerene radove Izvođač će obračunavati putem privremenih situacija i okončane situacije. Privremene situacije Izvođač ispostavlja Nadzornom inženjeru u 6 primjeraka do 15- og u mjesecu za radove izvedene u proteklom mjesecu. Vrijednost izvedenih radova na privremenoj situaciji Nadzorni inženjer ovjerava i dostavlja Naručitelju u roku od 7 dana od dana primitka. Naručitelj će privremenu situaciju ovjeriti i tako ovjerenu situaciju platiti Izvođaču u skladu s člankom 39. Općih uvjeta.
3. Ako se na privremenoj situaciji koju je dostavio Izvođač utvrde pogreške u vrijednosti količina ili vrsti radova, Nadzorni inženjer će situaciju uz dopis vratiti Izvođaču na popravak, uz napomenu da rokovi ovjere i plaćanja ponovno počinju teći od dostave ispravljene situacije. Ako se Nadzorni inženjer i Izvođač radova ne slažu oko pojedinih iznosa, Nadzorni inženjer će ovjeriti nesporni dio za plaćanje po predmetnoj situaciji. U svakoj privremenoj situaciji mogu se napraviti ispravci koji su trebali biti učinjeni u bilo kojoj prijašnjoj situaciji.
4. Naručitelj neposredno plaća svakom članu zajednice i/ili podugovaratelju za onaj dio Ugovora koji je on izvršio, ako drukčije nije određeno Ugovorom. Plaćanje se vrši temeljem privremenih situacija svakog od pojedinih članova zajednice i to za alikvotni dio radova koji im pripada.
5. Uz dostavljene situacije Izvođač je dužan priložiti rekapitulaciju koja nema značenje računa, a sadrži najmanje:
6. vrijednost svih izvedenih radova u obračunskom mjesecu Izvođača (uključujući   
   svakog člana zajednice u slučaju zajednice ponuditelja) te podugovaratelja ako ih ima,
7. vrijednost i postotak ukupno izvedenih radova Izvođača (uključujući svakog člana   
   zajednice u slučaju zajednice ponuditelja) te podugovaratelja ako ih ima,
8. preostali iznos do ugovorene vrijednosti radova.

## **ČLANAK 41. KAŠNJENJE S PLAĆANJEM**

1. U slučaju prekoračenja rokova za isplatu određenih Ugovorom, Izvođač ima pravo na zatezne kamate sukladno važećim propisima. Zatezne kamate teku od posljednjeg dana roka za plaćanja pa do isplate. Sva djelomična plaćanja koriste se prvo za pokriće kamata, a nakon toga glavnice.
2. U slučaju kašnjenja s plaćanjima Izvođač će pisanim putem upozoriti Naručitelja na   
   ispunjenje obveza uz ostavljanje naknadnog roka od 30 dana za plaćanje. Ako plaćanje ne bude izvršeno u tom naknadnom roku, Izvođač ima pravo na raskid Ugovora sukladno članku 49. Općih uvjeta.

## **ČLANAK 42. NAPLATA POTRAŽIVANJA OD IZVOĐAČA**

1. Izvođač se obvezuje vratiti bilo koji preplaćeni iznos Naručitelju u roku od 30 dana od primitka dopisa kojim se traži povrat.
2. Iznosi koji se duguju Naručitelju mogu se prebiti s iznosima koje po bilo kojoj osnovi   
   Naručitelj duguje Izvođaču ako su zadovoljene zakonom propisane pretpostavke za prijeboj ili se može aktivirati odgovarajuće jamstvo. Prijeboj nastaje izjavom o prijeboju u kojoj je naznačeno koje su tražbine prebijene, ali njegovi učinci nastaju od trenutka ispunjenja pretpostavki za prijeboj.
3. Bankarske provizije, naknade i druge troškove s istim učinkom povezane s povratom   
   dugovanih iznosa Naručitelju snosit će Izvođač.

# IZMJENE UGOVORA

## **ČLANAK 43. NALOZI INŽENJERA**

1. Kada je to nužno za funkcionalnost objekta Nadzorni inženjer može do izdavanja potvrde o preuzimanju izdavati naloge koji se odnose na:

a) promjene količine bilo koje stavke radova koji su predmet Ugovora,

b) promjenu tehničkih karakteristika radova, promjenu kota, pozicija i/ili dimenzija bilo kojeg

dijela radova,

c) bilo koje naknadne i nepredviđene radove, opremu, materijale ili usluge potrebne za izvođenje

radova, ispitivanja i istraživačke radove te

d) promjenu redoslijeda ili dinamike izvođenja radova.

1. Naloge iz prethodnog stavka Nadzorni inženjer može izdati sukladno odredbama ovog članka samo pod uvjetom da nalog ne rezultira povećanjem ugovorene cijene građenja, promjenom roka za izvođenje radova određenog Ugovorom te promjenom pravne prirode Ugovora.
2. Za izmjene putem naloga sukladno odredbama ovog članka nije potrebno raditi dodatak   
   Ugovoru. Za izdavanje naloga sukladno odredbama ovog članka Nadzornom inženjeru je potrebno prethodno odobrenje Naručitelja.
3. Izvođač je dužan postupati po nalozima Nadzornog inženjera. Izvođač ne može vršiti izmjene radova bez prethodnog naloga, odnosno odobrenja Nadzornog inženjera ili sklopljenog dodatka Ugovoru sukladno odredbama članka 44. Općih uvjeta.
4. Izdavanje naloga sukladno odredbama ovog članka nije moguće ako bi nalog rezultirao značajnom izmjenom Ugovora koja bi se smatrala nedopuštenom izmjenom sukladno primjenjivomčl.321. Zakona o javnoj nabavi (NN 120/16), odnosno bitnom izmjenom u smislu članka 44. Općih uvjeta.

## **ČLANAK 44. IZMJENE UGOVORA PUTEM DODATKA UGOVORU**

1. Izmjene Ugovora koje se ne provode nalogom Nadzornog inženjera provode se sukladno odredbama ovog članka te sklapanjem pisanog dodatka Ugovoru. Izmjene Ugovora mogu se odnositi samo na one izmjene koje se sukladno čl. 321 Zakona o javnoj nabavi, ne smatraju bitnim izmjenama u odnosu na sadržaj i osnovne elemente Ugovora. Iznimno od ove odredbe, u slučaju predviđenim stavkom 6. ovog članka nije potrebno raditi pisani dodatak Ugovoru.
2. Izmjena ugovora o javnoj nabavi tijekom njegova trajanja smatra se značajnom ako njome ugovor postaje značajno različit po svojoj naravi od prvotno zaključenog.
3. Izmjena se u svakom slučaju smatra značajnom ako je ispunjen jedan ili više sljedećih uvjeta:
4. izmjenom se unose uvjeti koji bi, da su bili dio prvotnog postupka nabave, dopustili prihvaćanje drugih natjecatelja od onih koji su prvotno odabrani ili prihvaćanje ponude različite od ponude koja je izvorno prihvaćena ili privlačenje dodatnih sudionika u postupak javne nabave
5. izmjenom se mijenja ekonomska ravnoteža ugovora u korist ugovaratelja na način koji nije predviđen prvotnim ugovorom
6. izmjenom se značajno povećava opseg ugovora
7. ako novi ugovaratelj zamijeni onoga kojemu je prvotno javni naručitelj dodijelio ugovor, osim u slučajevima iz članka 318. Zakona o javnoj nabavi.
8. Izmjene Ugovora neće se smatrati bitnim izmjenama u smislu prethodnog stavka i u smislu čl.320. Zakona o javnoj nabavi kad su kumulativno ispunjeni sljedeći uvjeti:
9. vrijednost izmjene manja je od europskih pragova iz članka 13. ovoga Zakona
10. vrijednost izmjene manja je od 15 % prvotne vrijednosti ugovora o javnoj nabavi radova
11. izmjena ne mijenja cjelokupnu prirodu ugovora.
12. Ugovorna strana kod koje su nastupile okolnosti zbog kojih se traži izmjena Ugovora upućuje zahtjev za izmjenu Nadzornom inženjeru radi izdavanja mišljenja, pri čemu se predmetni zahtjev daje na znanje i drugoj ugovornoj strani. Zahtjev se dostavlja što je prije moguće od nastanka okolnosti zbog kojih se traži izmjena. Zahtjev mora biti sastavljen u pisanom obliku i sadržavati razloge zbog kojih se predmetna izmjena predlaže. Nadzorni inženjer izdat će mišljenje o podnesenom zahtjevu u roku od 7 dana od primitka zahtjeva. Ako je u svojem mišljenju utvrdio da je zahtjev za izmjenom osnovan, osim podnositelju zahtjeva, Nadzorni inženjer u navedenom roku dostavlja mišljenje i drugoj ugovornoj strani. Druga ugovorna strana očitovat će se prihvaća li predloženu izmjenu u roku od 20 dana od primitka mišljenja Nadzornog inženjera. U slučaju postizanja suglasnosti oko sadržaja izmjene, Naručitelj će pripremiti tekst dodatka Ugovoru i isti dostaviti na potpis Izvođaču.
13. Ako je potrebna dodatna dokumentacija kako bi se razmotrio zahtjev za izmjenu može se   
    postaviti zahtjev za dostavom takve dokumentacije. U slučaju takvog zahtjeva rok za   
    očitovanje o predloženoj izmjeni iz prethodnog stavka ovog članka miruje u razdoblju od   
    postavljanja zahtjeva za dostavom dodatne dokumentacije pa do njezina zaprimanja te   
    nastavlja teći protekom navedenog razdoblja.
14. Za izmjene manjeg značaja, kao što je promjena adrese, bankovnog računa ili podataka koji se   
    odnose na kontakte, odnosno ovlaštene primatelje stranaka, nije potrebno raditi pisani dodatak   
    Ugovoru, već će jedna strana pisanim putem obavijesti drugu o nastaloj promjeni. Učinak   
    promjene će nastupiti kada druga strana zaprimi takvu obavijest.

# POVREDA, RASKID UGOVORA I VIŠA SILA

## **ČLANAK 45. POVREDA UGOVORA**

1. Svaka ugovorna strana dužna je ispuniti svoje ugovorne obveze te odgovara za njihovo   
   ispunjenje. Ako ugovorna strana povrijedi ugovornu obvezu, odnosno ne ispuni obvezu ili je ne ispuni sukladno ugovornim odredbama, odgovara sukladno odredbama Zakona o obveznim odnosima i drugim primjenjivim propisima.
2. U slučaju povrede Ugovora, povrijeđena strana ima pravo na:
3. popravljanje štete; i/ili
4. raskid Ugovora.
5. Ako Izvođač ne ispuni koju od svojih ugovornih obveza, Naručitelj, ne dovodeći u pitanje njegova prava iz stavka 2. ovog članka, također ima pravo:
6. obustaviti plaćanja; i/ili
7. umanjiti plaćanja ili ostvariti pravo na povrat plaćenog u visini koja odgovara povredi Ugovora.
8. Ako Naručitelj ima pravo na popravljanje štete, on može iznos štete prebiti s dospjelim iznosima koje duguje Izvođaču ili se naplatiti iz odgovarajućeg jamstva.
9. Ugovorne strane ostvaruju pravo na popravljanje štete u zastarnim rokovima predviđenim važećim Zakonom o obveznim odnosima.

## **ČLANAK 46. POVREDA PRAVA TREĆIH**

1. Izvođač je dužan sanirati sve nastale štete uslijed građenja. Troškovi i radovi povezani sa sanacijom nastale štete se posebno ne obračunavaju i ne plaćaju, već se podrazumijeva da su uključeni u ukupnu ugovornu cijenu.
2. Izvođač je obvezi štititi, obeštetiti, ne smatrati odgovornim i braniti Naručitelja i njegove   
   djelatnike od svih i protiv svih potencijalnih i stvarnih šteta, odgovornosti, materijalnih zahtjeva, traženja, pravnih radnji i pravnih odluka uzrokovanih povredom Ugovora od strane
3. U slučaju bilo kakvih odštetnih zahtjeva trećih osoba prema Naručitelju, a koji proizlaze iz izvršenja obveza Izvođača po ovom Ugovoru, Izvođač se obvezuje takve zahtjeve u cijelosti preuzeti. U slučaju pokretanja postupaka protiv Naručitelja zbog povrede Ugovora i/ili važećih propisa od strane Izvođača i/ili osoba za koje on odgovara, Izvođač će preuzeti odgovornost za zahtjeve proizašle iz navedenih povreda. Izvođač potpisom ovog Ugovora unaprijed daje pristanak da će, u slučaju sudskog postupka, stupiti u parnicu u svojstvu tuženika, ako tužitelj na isto pristane.
4. Ako Naručitelj popravi ili nadoknadi štetu nastalu trećim osobama po osnovi provedbe Ugovora od strane Izvođača, Naručitelj ima pravo naknaditi štetu od Izvođača na Naručitelju prihvatljiv način, uključujući prijeboj s dospjelim iznosima koji se duguju Izvođaču ili aktiviranje jamstva za uredno ispunjenje ugovora.
5. Odredbe ovog članka primjenjuju se i na zahtjeve nositelja prava intelektualnog vlasništva s naslova povrede prava intelektualnog vlasništva do koje je došlo prilikom Naručiteljevog korištenja patenata, licenci, nacrta, dizajna, modela, brenda ili žigova sukladno Ugovoru, osim u slučaju kada je do povrede došlo zbog podudaranja s dizajnom ili specifikacijama koje je osigurao Naručitelj.

## **ČLANAK 47. RASKID UGOVORA**

1. Svaka ugovorna strana ima pravo, sukladno ugovornim odredbama koje uređuju raskid   
   Ugovora, raskinuti ugovorni odnos ako druga ugovorna strana krši odredbe Ugovora, odnosno ne izvršava preuzete ugovorne obveze na način kako je ugovoreno i u ugovorenim rokovima, a navedene propuste ne otkloni niti u naknadnom roku koji joj za to ostavi druga ugovorna strana.
2. Obavijest o propustu ugovorna strana dostavlja prekršitelju pisanim putem, faksom ili poštom preporučeno, primitkom koje naknadni rok, određen narednim člancima Ugovora, počinje teći. Ako u navedenom naknadnom roku prekršitelj ne uskladi svoje ponašanje sa svojim ugovornim obvezama, Ugovor se smatra raskinutim bez potrebe davanja ikakvih daljnjih obavijesti ili izjava. Ako u naknadnom roku prekršitelj otkloni propust, raskid nema učinka.

## **ČLANAK 48. RASKID UGOVORA OD STRANE NARUČITELJA**

1. Naručitelj može raskinuti Ugovor te naplatiti odgovarajuće jamstvo, uz ostavljanje naknadnog roka za otklanjanje propusta od 14 dana od primitka obavijesti, iz slijedećih razloga:
2. ako Izvođač ne ispuni, odnosno ne ispuni uredno svoju ugovornu obvezu;
3. ako Izvođač bez opravdanog razloga odbije ili propusti izvršiti neki od naloga/uputa Nadzornog inženjera, odnosno Naručitelja danih sukladno Ugovoru;
4. ako Izvođač izvrši prijenos cijelog ili dijela Ugovora bez suglasnosti Naručitelja ili angažira podugovaratelje suprotno ugovornim odredbama;
5. ako Izvođač pretrpi statusne promjene, uključujući one kojima se mijenja pravna osobnost, a zbog kojih dolazi do promjene ugovorne strane ili drugog razloga zbog kojeg nastavak ugovorene suradnje nije moguć, osim u slučaju da je predmetna izmjena provedena u skladu s člankom 44. Općih uvjeta Ugovora;
6. ako Izvođač ne dostavi tražena jamstva u skladu s Ugovorom, ili davatelj jamstva ne može ispuniti svoje obveze, a Izvođač nije dostavio novo važeće jamstvo;
7. ako Izvođač ne dostavi policu osiguranja u skladu s člankom 7. Općih uvjeta Ugovora;
8. ako Izvođač ne postupi po zahtjevu za uklanjanje nedostataka u predviđenom roku;
9. zbog kašnjenja Izvođača u slučaju kada je ugovorna kazna dosegla najviši dopušteni iznos sukladno članku 23. Općih uvjeta;
10. ako Izvođač prepusti podugovaratelju izvođenje radova suprotno primjenjivim propisima ili odredbama članka 16. Općih uvjeta;
11. ako Izvođač ne ispuni svoje obveze u skladu s člankom 8. Općih uvjeta Ugovora
12. ako Izvođač ne ispuni svoje obveze u skladu s člankom 9. Općih uvjeta Ugovora;
13. ako Izvođač ne ispuni svoje obveze u skladu s člankom 10. Općih uvjeta Ugovora.
14. Naručitelj može u iznimnim situacijama, ovisno o vrsti i razlozima povrede, odrediti i duži primjereni rok za ispunjenje, odnosno otklanjanje propusta, od onog koji je određen u stavku 1. ovog članka, kada je isto opravdano okolnostima konkretnog slučaja.
15. Naručitelj može u bilo koje vrijeme, bez potrebe ostavljanja naknadnog primjerenog roka za ispunjenje, raskinuti Ugovor s učinkom od primitka pisane obavijesti upućene Izvođaču te naplatiti jamstvo za uredno ispunjenje ugovora u punom iznosu, iz sljedećih razloga:
16. ako je nad Izvođačem otvoren stečajni postupak ili postupak likvidacije, ako njime upravlja osoba postavljena od strane nadležnog suda, ako je u nagodbi s vjerovnicima, ako je obustavio poslovne djelatnosti ili se nalazi u bilo kojem sličnom postupku prema propisima države sjedišta Izvođača;
17. ako je Izvođaču ili osobi koja ga je po zakonu ovlaštena zastupati izrečena pravomoćna osuđujuća presuda za bilo koje od kaznenih djela određenih važećim Zakonom o javnoj nabavi u smislu obveznog razloga za isključenje ponuditelja, odnosno za odgovarajuća kaznena djela prema propisima države sjedišta Izvođača ili države čiji je državljanin osoba ovlaštena na zastupanje;
18. ako se nakon dodjele Ugovora dokaže da je postupak nabave ili izvršavanje Ugovora bilo zahvaćeno nepravilnostima ili prijevarom, što uključuje dostavu Naručitelju lažnih podataka i izjava u svrhu izvršenja Ugovora,
19. ako se dokaže da je postupak nabave ili izvršenje nekog drugog ugovora financiranog iz proračuna Europske unije i/ili Republike Hrvatske kojeg je Izvođač strana, bilo zahvaćeno nepravilnostima ili prijevarom, a vjerojatno je da će to utjecati na izvršenje ovog Ugovora.
20. U slučaju raskida iz razloga navedenih u stavcima 1. i 3. ovog članka Naručitelj ima pravo potraživati od Izvođača popravljanje štete koja mu je nastala zbog raskida, uključujući dodatne troškove koje je imao radi raskida. Izvođač snosi sve troškove vezane uz raskid Ugovora. Predmetno pravo Naručitelja na popravljanje štete je bez utjecaja na ostala prava koja Naručitelj ostvaruje sukladno Ugovoru. U slučaju raskida, Izvođač je dužan bez odgode poduzeti neposredne radnje i/ili mjere za pravovremen i uredan prestanak izvršenja radova te će sve daljnje troškove svesti na minimum.
21. Raskid Ugovora neće imati utjecaja na druga prava ugovornih stranaka predviđena Ugovorom. Nakon raskida, Naručitelj može sklopiti bilo koji ugovor s trećom osobom, u kojem slučaju je Izvođač dužan naknaditi štetu koja Naručitelju nastane zbog sklapanja novog ugovora o nabavi radova, uključujući naknadu troška koji nastane zbog razlike u vrijednosti nabave.
22. Po raskidu Ugovora, Nadzorni inženjer će, čim to bude moguće, utvrditi vrijednost radova i svih iznosa koji se Izvođaču duguju na dan raskida Ugovora kao i iznose koje Izvođač duguje Naručitelju na dan raskida Ugovora.
23. U slučaju raskida, Naručitelj će, čim to bude moguće i u prisutnosti Izvođača ili u odsustvu uredno pozvanog Izvođača, sastaviti zapisnik o radovima izvedenim sukladno Ugovoru.
24. Naručitelj može raskinuti Ugovor u svako doba pisanom obavijesti Izvođaču uz otkazni rok od 14 dana od primitka obavijesti bez navođenja razloga raskida. U tom slučaju Izvođač će osim naknade za već izvršeni rad moći tražiti i naknadu pretrpljene štete u smislu obične štete, ali ne i izmakle koristi. Naručitelj neće raskinuti Ugovor prema ovom članku kako bi ugovorne radove sam izveo ili organizirao da ih izvede drugi Izvođač.

## **ČLANAK 49. RASKID UGOVORA OD STRANE IZVOĐAČA**

1. Izvođač može raskinuti Ugovor uz ostavljanje naknadnog roka za otklanjanje propusta od 14 dana od primitka obavijesti, iz sljedećih razloga:
2. ako Naručitelj nakon isteka roka iz članka 41. Općih uvjeta ne plati Izvođaču iznose koje mu duguje,
3. ako Naručitelj ne ispunjava svoje ugovorne obveze usprkos ponovljenim pisanim   
   upozorenjima Izvođača,
4. protekom roka od 180 dana od obustave Ugovora ili dijela Ugovora koja nije   
   uzrokovana krivnjom Izvođača, ako ne dođe do nastavka izvršavanja Ugovora ili dijela Ugovora temeljem zahtjeva Izvođača sukladno članku 25. Općih uvjeta.
5. Izvođač može u iznimnim situacijama, ovisno o vrsti i razlozima povrede, odrediti i duži primjereni rok za ispunjenje kada je isto opravdano okolnostima konkretnog slučaja.
6. Raskid Ugovora neće imati utjecaja na druga prava ugovornih stranaka predviđena Ugovorom.
7. U slučaju raskida zbog krivnje Naručitelja, Naručitelj će Izvođaču nadoknaditi time   
   prouzročenu štetu.

## **ČLANAK 50. VIŠA SILA**

1. Smatrat će se da nijedna ugovorna strana nije povrijedila ugovornu obvezu ako je u ispunjenju te obveze spriječena nekom od okolnosti više sile koja nastupi nakon sklapanja Ugovora, a prije dospjelosti ugovorne obveze. Ako ugovorna strana smatra da su nastupile okolnosti više sile koje mogu biti od utjecaja na ispunjenje njezine ugovorne obveze, dužna je u roku od 3 radna dana od nastanka navedenih okolnosti, odnosno saznanja za navedene okolnosti, pisanim putem o tome obavijestiti drugu ugovornu stranu. U predmetnoj obavijesti navest će se pojedinosti o prirodi, mogućem trajanju i vjerojatnim posljedicama tog događaja te će se predočiti dokazi iz kojih se može utvrditi nastupanje ovakvog događaja. Ugovorna strana koja ne postupi sukladno navedenom, odgovorna je drugoj ugovornoj strani za štetu koju ova pretrpi zbog propusta davanja ovakve obavijesti. U slučaju više sile svaka ugovorna strana nastavit će izvršavati svoje ugovorne obveze do mjere do koje je to razumno moguće.
2. Izvođač će temeljem upute Naručitelja istražiti alternativne načine za izvršenje Ugovora. Primjena alternativnog načina izvršenja moguća je samo temeljem prethodne izričite upute Naručitelja. U slučaju nastanka troška zbog uputa Naručitelja Izvođač podnosi svoj zahtjev za naknadom troška sukladno članku 44. Općih uvjeta.
3. Ako okolnosti više sile traju dulje od 180 dana, bilo koja ugovorna strana može slanjem pisane obavijesti raskinuti ugovor uz otkazni rok od 30 dana od primitka obavijesti. Ako okolnosti više sile prestanu za vrijeme otkaznog roka, Ugovor ostaje na snazi. U protivnom nastupa učinak raskida, a ugovorne strane se oslobađaju svojih obveza.

# ZAVRŠNE ODREDBE

## **ČLANAK 51. RJEŠAVANJE SPOROVA**

1. Ugovorne strane će sve sporove koji nastanu u vezi s Ugovorom nastojati riješiti mirnim putem.
2. U slučaju nastanka spora jedna će ugovorna strana o tome obavijestiti drugu pisanim putem, navesti koje je njeno stajalište vezano uz spor kao i koje rješenje predlaže, te zatražiti da se spor riješi mirnim putem, odnosno putem pregovora. Druga će strana na tako izneseni prijedlog za mirno rješavanje spora odgovoriti u roku od 30 dana od primitka obavijesti, te će pritom navesti koje je njeno stajalište vezano za spor. Osim ako ugovorne strane drugačije ne dogovore, vremensko razdoblje za postizanje mirnog rješenja putem pregovora bit će najduže 60 dana od dana primitka obavijesti kojom se traži mirno rješavanje spora. Smatrat će se da pokušaj mirnog rješavanja spora nije uspio ako jedna ugovorna strana ne pristane na prijedlog druge strane da se spor pokuša riješiti mirnim putem, ako jedna ugovorna strana na takav prijedlog ne odgovori u roku, ako mirno rješenje ne bude postignuto unutar najdužeg vremenskog razdoblja trajanja postupka ili ako jedna ugovorna strana odustane od pregovora za vrijeme njihovog trajanja.
3. U nedostatku mirnog rješenja spora prema postupku iz prethodnog stavka ovog članka jedna ugovorna strana može obavijestiti drugu o tome da traži pokretanje postupka mirenja pri Centru za mirenje Hrvatske gospodarske komore sukladno Pravilniku o mirenju tog Centra. Druga će strana odgovoriti na prijedlog za mirenje u roku od 30 dana od dana primitka prijedloga. Ako se prihvati prijedlog za mirenje ugovorne strane će potpisati sporazum o mirenju kojim se započinje postupak mirenja pred navedenim Centrom. Osim ako ugovorne strane drugačije ne dogovore, vremensko razdoblje za postizanje nagodbe u postupku mirenja bit će najduže 120 dana od dana sklapanja sporazuma o mirenju. Smatrat će se da pokušaj rješavanja spora mirenjem nije uspio ako jedna ugovorna strana ne pristane na prijedlog druge strane da se spor pokuša riješiti mirenjem, ako jedna ugovorna strana ne odgovori u roku na prijedlog za mirenje, odnosno ako izostane sklapanje sporazuma o mirenju, ako jedna ugovorna strana odustane od mirenja za vrijeme postupka mirenja, u slučaju odluke miritelja o obustavi postupka mirenja iz razloga što je daljnje vođenje postupka nesvrhovito te ako ne dođe do sklapanja nagodbe unutar najdužeg vremenskog razdoblja trajanja postupka.
4. Ako postupci određeni prethodnim stavcima ne uspiju, spor će se riješiti sudskim putem.
5. Svi sporovi koji proizlaze iz ovog Ugovora i u vezi s njim, uključujući i sporove koji se odnose na pitanja njegovog valjanog nastanka, povrede ili prestanka, kao i na pravne učinke koji iz toga proistječu, a koji se ne uspiju riješiti u postupcima mirenja određenim stavcima 2. i 3. ovog članka, konačno će se riješiti sudskim putem pred nadležnim sudom.